7 Kesalahan "Typo" yang Melibatkan Individu dan Syarikat Berprofil Tinggi

Sejak kemunculan papan kekunci yang lebih sensitif dan lebih kecil saiznya, masyarakat dunia kini tidak terlepas daripada melakukan kesalahan tipografi semasa menaip atau lebih dikenali sebagai "typo."

Bagi pengguna media sosial, sudah menjadi lumrah sesetengah individu 'tersalah tekan' semasa menaip dengan laju apabila berbual dengan rakan-rakan di Whatsapp atau memuat naik hantaran ke akaun Facebook. Jika tersalah eja sekalipun, ia hanya sekadar suka-suka dan anda masih mampu bergelak ketawa dengan rakan-rakan.

Walau bagaimanapun, apabila typo yang terjadi melibatkan urusan rasmi atau berkaitan dengan individu berprofil tinggi, ia boleh menjatuhkan maruah dan menunjukkan tahap ketelitian seseorang menyempurnakan tugas mereka.

Presiden Donald Trump pernah membingungkan seluruh dunia dengan hantaran Twitter di tengah malam mengandungi perkataan "covfefe" yang telah menjadi satu fenomena sehingga penggunaannya diharamkan oleh sebuah universiti.

Di negara kita sendiri misalnya, pihak Kementerian Kewangan pernah dilanda kontroversi kerana membuat kesilapan titik perpuluhan semasa mengumumkan baki tabung bayaran balik Cukai Barangan dan Perkhidmatan (GST) sebanyak RM1.486 bilion. Namun, nilai sebenarnya hanyalah RM148.6 juta. Ramai yang mengatakan kesalahan sedemikian tidak boleh diterima kerana ia berkaitan kenyataan rasmi negara dan seharusnya melepasi tapisan semakan oleh beberapa pegawai terlebih dahulu sebelum diluluskan.

Dalam satu artikel berkaitan kesilapan tipografi yang kami pernah kongsi sebelum ini, empat buah organisasi turut kerugian jutaan ringgit disebabkan kesalahan yang hampir serupa. Kali ini, kami senaraikan pula kejadian typo paling tidak munasabah yang membabitkan individu dan syarikat berprofil tinggi:

Selepas Presiden FIFA Joseph "Sepp" Blatter memberikan penghormatan pada Afrika Selatan untuk menjadi tuan rumah bagi Piala Dunia 2010, mereka telah memutuskan untuk memberikan anugerah kepada Presiden tersebut sebagai tanda terima kasih. Kerajaan Afrika Selatan mengurniakan kepadanya anugerah yang dikenali sebagai "Order of the Companions of O R Tambo."

Walau bagaimanapun, ketika hari penganugerahan, para penonton tidak memberikan tepukan gemuruh malah berasa geli hati semasa pengumuman namanya dibuat.

Rupa-rupanya, gaya kepimpinan Blatter telah mewujudkan beberapa musuh yang bersifat pasif-agresif. Perosak Internet dengan niat jahat telah mengedit maklumat berkaitan Blatter di laman Wikipedia. Disebabkan tidak begitu banyak maklumat dalam talian yang boleh dicari mengenai presiden tersebut, maka para pegawai kerajaan Afrika Selatan terus menyalin dan menggunakan nama penuhnya dari laman tersebut untuk digunakan pada hari bersejarah itu.

Begitulah kisah pedih bagaimana kerajaan Afrika Selatan telah memberikan sebuah anugerah berprestij kepada Joseph "Sepp Bellend" Blatter. Perkataan "Bellend" yang ditambah itu sebenarnya merupakan terma slanga bagi istilah "zakar" di banyak tempat di seluruh dunia dan sudah semestinya bukan nama tengah Presiden FIFA itu. (Sumber)

Penggunaan media sosial amat berisiko bagi individu berprofil tinggi kerana ia kebiasaannya boleh dilihat oleh seluruh dunia serta berpotensi untuk ditularkan jika tercetusnya sebarang kontroversi. Apabila tular, berita itu akan terus kekal berlegar di Internet buat selama-lamanya dan amat sukar dipadam.

Pada 8 Oktober 2013 misalnya, Dan Pfeiffer iaitu Penasihat Kanan Strategi dan Komunikasi bagi Presiden berkulit hitam pertama Amerika Syarikat iaitu Barack Obama sedang berbincang mengenai politik dengan beberapa pengikut Twitternya. Setelah beberapa balasan dan hantaran dibuat berkaitan polarisasi politik, Pfeiffer ingin memberikan respons dengan menulis "also a much bigger factor on the right."

Malangnya, jari Pfeiffer tidak sengaja tertekan butang "n" menggantikan huruf "b" dalam perkataan "bigger." Dia telah membuat hantaran kepada pengikutnya yang ramai dan tidak menyedari kesalahan berbaur rasis tersebut. Setelah ditegur, barulah dia tersedar dan mengaku bahawa ia adalah kesalahan tipografi yang jelas sangat dahsyat. Sebagai Penasihat Kanan Komunikasi bagi seorang Presiden berkulit hitam, kejadian itu bukanlah sesuatu yang boleh dibanggakan Pfeiffer. (Sumber)

Di Amerika Syarikat, pelajar yang berbahasa Inggeris di sana kebiasaannya merujuk kepada Kamus Webster untuk mengetahui makna sesuatu perkataan. Kamus tebal ini telahpun digunakan di negara tersebut selama berpuluh tahun lamanya kerana ketelusannya yang amat dipercayai.

Namun demikian, dalam Kamus Antarabangsa Baru Webster (edisi kedua) yang diterbitkan pada tahun 1934 telah menyenaraikan sepatah perkataan baru iaitu "Dord" yang memberi makna "density" atau ketumpatan.

Rupa-rupanya, ketika fasa penyelidikan penyiapan kamus tersebut, sekeping kad indeks kecil yang tertulis "D or d, cont/ density" telah disalah tafsir oleh kesemua pegawai yang terlibat.

Pengunaan sistem yang sangat cermat untuk menandakan bahawa ia adalah sejenis singkatan bagi ketumpatan telah gagal, terutama sekali kerana melibatkan penjarakan cetakan. Akhirnya, singakatan "D or d" tersebut dihimpun menjadi rapat dan tersenarai di dalam kamus sebagai perkataan.

Perkataan mengarut itu kemudian kekal berada dalam kamus kepercayaan orang ramai untuk beberapa tahun berikutnya sebelum disedari. (Sumber)

Dunia perdagangan saham ada pada masanya boleh menjadi amat mengelirukan. Ia melibatkan terlalu banyak nombor dan digit di mana ramai orang membeli dan menjual serta kiraan keuntungan atau kerugian. Dalam erti kata lain, jika anda berada dalam bidang ini, anda mungkin ingin memeriksa dan menyemak setiap maklumat sehingga tiga atau empat kali untuk memastikan ia adalah benar.

Malang bagi sebuah firma saham Jepun iaitu Mizuho Securities kerana para eksekutifnya tidak sengaja melakukan kesilapan besar semasa syarikat baru di bawahnya, J-Com Co., mula tersenarai. Setiap unit saham syarikat tersebut sepatutnya dijual pada harga 610,000 yen. Sebaliknya, mereka telah menjual sebanyak 610,000 unit saham (41 kali lebih banyak daripada jumlah saham sebenar) pada harga 1 yen setiap satu.

Setelah menyedari kesilapan yang dilakukan, mereka cuba membatalkan transaksi sebanyak tiga kali namun peraturan Bursa Saham Tokyo menyatakan "segala urusan jualan adalah muktamad." Maka, mereka tidak mampu berbuat apa-apa dan hanya duduk menunggu dengan pasrah kerana telah 'menyerahkan' syarikat itu bulat-bulat. Tidak cukup terseksa sedemikian, mereka perlu membayar pula nilai saham lebihan yang tidak wujud berjumlah $225 juta kepada para pembeli. (Sumber)

Hampir semua orang tahu bahawa sayuran hijau terutamanya bayam merupakan sejenis makanan yang sangat berkhasiat. Dari kita kecil sehinggalah meningkat dewasa, ramai orang mendakwa bayam adalah makanan ajaib. Malah, satu animasi terkenal di dunia iaitu "Popeye" juga menggunakan bayam sebagai senjata rahsia untuk mendapatkan kuasa luar biasa.

Namun, tahukah anda, kepercayaan bahawa dedaun hijau ini mempunyai khasiat yang jauh lebih tinggi berbanding makanan lain sebenarnya adalah sebuah cerita palsu? Salah faham mengenai khasiat ajaib bayam bermula pada tahun 1870 apabila seorang ahli kimia Jerman bernama Erich von Wolf membuat penyelidikan tentang kandungan nutrisi makanan berlainan, termasuk sayur bayam.

Semasa menguji kandungan zat besi, dia telah tersilap meletakkan titik perpuluhan bagi bayam. Nilai sebenar iaitu 3.5 gram telah naik mengejut menjadi 35 gram. 'Penemuan' Erich ini telah dipercayai warga seluruh dunia sehingga tahun 1937 apabila kesalahan Erich itu telah dikenal pasti. Para saintis cuba membetulkan fakta sekali gus mengubah persepsi masyarakat terhadap bayam, namun populariti watak Popeye yang mendapat kuasa superpower melalui bayam telah mengaburi mata semua orang selama zaman-berzaman. (Sumber)

Pada tahun 2013, pihak Vatican ingin memperingati hari bersejarah Pope Francis mula menjadi paus. Jadi, mereka telah mengarahkan syarikat pengeluar syiling dan logam berharga, Italian Mint untuk menghasilkan satu siri syiling emas, perak dan gangsa. Token-token kecil ini memaparkan imej Jesus dan mengandungi frasa Latin yang diminati paus baru.

Syiling-syiling ini berjaya dijual di Dataran St. Peter, namun jualan hanya berlangsung selama kira-kira lima minit sahaja. Hal ini disebabkan mereka mula menyedari berlaku kesilapan yang amat dahsyat pada syiling-syiling yang dihasilkan.

Walaupun frasa Latin yang ditulis mengandungi pelbagai huruf kompleks dan pelik, ia dicetak dalam keadaan sempurna. Walau bagaimanapun, satu-satunya perkataan dengan ejaan yang salah adalah "Jesus." Sebanyak 6,200 keping syiling yang dikeluarkan itu mengandungi nama tokoh Kristian yang paling dihormati yang dieja sebagai "Lesus."

Apa yang lebih mengejutkan, tidak ada seorang pun wakil Vatican yang menyedari kesilapan ini. Mereka memulakan penjualan pada hari tersebut dan sebanyak empat unit syiling telah terjual sebelum perkara ini terbongkar. Dilaporkan harga keempat-empat syiling tersebut mempunyai nilai yang sangat tinggi pada masa kini. (Sumber)

Tiada siapa dapat menyangkal bahawa Google adalah sebuah enjin carian yang sangat hebat. Dengan berbilion jumlah carian serta perlindungan keselamatan daripada mengakses ke laman web berbahaya, ia merupakan sebuah perkhidmatan mega yang digunakan pelbagai lapisan manusia di seluruh dunia. Namun, ia tidaklah sesempurna yang kita sangkakan. Adakalanya, bebanan kerja seorang pemprogram di Google untuk menapis dan memantau jutaan kandungan-kandungan baru di Internet boleh menyebabkan mereka kehilangan fokus.

Pada pagi 31 Januari 2009, semasa mengemas kini senarai laman web berbahaya yang perlu disekat, seorang pekerja Google secara tidak sengaja telah menyenaraihitamkan "/" sebagai salah satu laman web. Jika anda memahami Internet, sudah pasti anda sedar bahawa hampir kesemua laman web yang wujud di dunia mengandungi simbol garis condong ini.

Hasilnya, selama hampir sejam Internet 'terhenti' kerana sekatan keselamatan Google terhadap kesemua laman, termasuklah Google sendiri. Para pengguna dipaksa berpatah kembali apabila menerima skrin amaran dan akan terus menemui laman yang disekat sekiranya mereka memilih untuk meneruskan pelayaran.

Dalam tempoh sejam tersebut, manusia telah kembali hidup dalam zaman tanpa Internet. (Sumber)


8 Negara Yang Berpotensi Menjadi Superpower Dunia Selepas Amerika Syarikat

Pada awal abad ke-21, Amerika Syarikat berdiri megah di hadapan dunia sebagai satu-satunya kuasa besar.

Sejak kejatuhan Kesatuan Soviet sedekad sebelum itu, tentera dan ekonomi Amerika Syarikat kelihatan terlalu gah berbanding pesaing-pesaingnya.

Kebudayaan negara ini, dari muzik, ke filem, kepada seluar jeans biru yang dieksport ke seluruh dunia diguna pakai dengan begitu meluas.

Saintis politik Francis Fukuyama mengisytiharkan ia sebagai kemenangan demokrasi liberal dan penamat sejarah.

Walau bagaimanapun, keseimbangan kuasa global berada dalam aliran yang tetap. Amerika Syarikat akan kekal sebagai kuasa besar untuk beberapa tempoh akan datang, namun terdapat beberapa negara lain yang mengikuti rapat.

Ahli ekonomi meramalkan bahawa dalam masa beberapa dekad, penguasaan ekonomi Amerika akan berkurangan. iluminasi.com kongsikan 8 buah negara yang berpotensi menjadi kuasa besar dunia selepas Amerika Syarikat.

Arab Saudi adalah negara ke-12 terbesar di dunia dan dari segi sumber semula jadi, negara ini adalah yang kedua terkaya di dunia.

Kerajaan Timur Tengah ini terletak di atas rizab minyak dan gas asli yang bernilai tinggi di rantau ini, sekitar RM145 trilion.

Kekayaan sumber alam ini menyediakan modal kewangan dan politik bagi Arab Saudi. Sebagai ahli OPEC (Pertubuhan Negara Pengeksport Minyak) yang paling berpengaruh, Arab Saudi mempunyai pengaruh yang besar terhadap bekalan dan harga petroleum global.

Dengan kebanyakan negara di dunia yang masih bergantung kepada minyak, ini adalah sesuatu yang perlu diambil berat oleh rakan-rakan dan musuh negara ini.

Dalam tahun-tahun kebelakangan ini, Arab Saudi telah menambah keupayaan ketenteraan yang besar, dengan perbelanjaan melebihi semua negara lain selain Amerika Syarikat, China, dan Rusia.

Pada tahun 2015, Arab Saudi memimpin gabungan sembilan negara Afrika dan Timur Tengah untuk berperang di Yaman.

Ini menunjukkan bahawa mereka bersedia untuk menggunakan kekuatan tentera mereka yang semakin meningkat dan mempunyai pengaruh yang cukup untuk meyakinkan beberapa sekutu dalam membantu mereka.

Dengan kuasa Barat yang semakin hilang pengaruh di Timur Tengah, Arab Saudi dilihatkan berpeluang untuk menjadi kuasa penentu di rantau ini. Dari sini, ia berpotensi menjadi global yang hebat.

Iran menghabiskan sebahagian besar 1980-an terjerat dalam konflik dengan jiran, Iraq. Dengan pencerobohan yang diketuai oleh Amerika Syarikat pada tahun 2003 menjadikan negara itu huru-hara dan menyingkirkannya sebagai kuasa serantau, Iran cuba mencari jalan keluar.

Kerajaan Iran telah membiayai kumpulan pemberontak dan melakukan yang terbaik untuk memastikan Iraq terus lumpuh dan tidak stabil.

Iraq yang lemah juga membalas serangan Iran dan matlamat utama adalah untuk mengawal medan minyak Iraq yang luas secara langsung atau tidak langsung. Ini akan meningkatkan kekuatan dan pengaruh Iran, baik di Timur Tengah dan di seluruh dunia.

Walaupun memiliki penduduk berpendidikan tinggi lebih daripada 80 juta orang, rizab minyak ke-4 terbesar di dunia, program nuklear yang maju dan tentera yang semakin berteknologi tinggi, namun sekatan yang dipimpin oleh Amerika Syarikat masih menjadi faktor seretan besar terhadap ekonomi Iran.

Menurut IMF, Amerika Syarikat mungkin telah mengaut sebanyak 15% hingga 20% daripada KDNK Iran sejak tahun 2011.

Jika dan apabila sekatan-sekatan ini ditarik balik dan ekonomi tidak lagi dibelenggu AS, Iran mungkin dipertimbangkan menjadi kuasa global dengan pantas.

Pada akhir tahun 1945, Jepun berada dalam kehancuran. Kekalahan dalam Perang Dunia Kedua telah memusnahkan hampir setiap bandar dan pekan, dan sekitar 3 juta orang Jepun telah terkorban.

Walau bagaimanapun, Amerika Syarikat mahu Jepun berkhidmat sebagai benteng terhadap komunisme di Timur.

Dengan bantuan kewangan Amerika yang mengalir masuk dan masyarakat Jepun yang mempunyai nilai tinggi terhadap etika kerja, Jepun kembali berdiri dengan begitu pantas.

Menjelang 1980-an, Jepun memiliki ekonomi kedua terbesar di dunia dan dianggap sebagai kuasa besar yang sedang menaik.

Sejak itu, pertumbuhan Jepun telah terhenti, dengan saingan lama mereka China mengatasi mereka sebagai kuasa ekonomi kedua terbesar di dunia.

Walau bagaimanapun, Jepun tidak boleh diketepikan sepenuhnya sebagai kuasa besar yang berpotensi.

Jepun berada dalam kedudukan yang kuat untuk menjadi peserta utama sebagai kuasa terbesa dunia, malah mereka juga melabur dalam program angkasa lepas.

Memandangkan pengaruh ekonomi negara ini yang besar dan kehebatan teknologi yang sangat tinggi, tak banyak negara yang mampu menyaingi Jepun.

Sejarah Rusia menjadi contoh yang luar biasa tentang bagaimana sesebuah negara boleh menjadi kuasa besar dunia dengan begitu pantas dan musnah dalam sekelip mata.

Ketika Perang Dunia Kedua meletus pada tahun 1939, pihak perisikan British percaya bahawa Poland adalah lebih kuat daripada Rusia.

Hanya beberapa tahun kemudian, Kesatuan Soviet menjadi kuasa penting yang memainkan peranan utama dalam mengalahkan Jerman Nazi dan menduduki kebanyakan Eropah Timur.

Pada awal tahun 1990, tiada siapa pun yang meramalkan kejatuhan pantas superpower komunis ini, namun pada tahun 1992, Kesatuan Soviet pupus selama-lamanya.

Dan selepas 2 dekad, kekuasaan Rusia berkembang sekali lagi. Belanjawan tentera Rusia, dalam kedua-dua istilah sebenar dan peratusan KDNK, adalah antara yang tertinggi di dunia.

Sebahagian besar Ukraine, pernah menjadi sebahagian daripada Kesatuan Soviet, sekali lagi menjadi mangsa Rusia.

Dengan perikatan NATO yang semakin merudum, negara Baltik seperti Estonia, Latvia, dan Lithuania berasa bimbang mereka mungkin menghadapi nasib yang sama.

Sementara itu, Rusia berasa cukup yakin untuk meracun para pembangkang yang kononnya berada di bawah perlindungan kuasa seperti Great Britain, seolah-olah tanpa rasa takut untuk ditolak.

Rusia masih bergantung kepada minyak dan ekonominya dilanda rasuah. Walau bagaimanapun, ia masih merupakan satu-satunya lima negara yang mempunyai kuasa veto terhadap Majlis Keselamatan Pertubuhan Bangsa-Bangsa Bersatu.

Rusia masih dilihatkan mempunyai kuku yang tajam dalam bentuk persenjataan terbesar senjata nuklear di dunia. Adalah benar-benar munasabah bahawa Rusia boleh menuntut semula posisinya sebagai kuasa besar abad ke-21.

Bersama-sama Rusia, India, dan China, Brazil melengkapkan kuartet asal negara BRIC, iaitu 4 buah negara besar dengan tahap pembangunan ekonomi maju yang baru.

Mereka dinamakan oleh Jim O'Neil dari Goldman Sachs pada tahun 2001, berikutan ramalan bank pelaburannya bahawa negara-negara ini akan menjadi 4 daripada 5 negara dengan ekonomi terbesar di dunia menjelang tahun 2050.

Sejak itu, empat negara ini yang disertai oleh Afrika Selatan pada tahun 2010, telah membentuk pakatan politik, bekerjasama dengan isu-isu seperti perdagangan dan penjagaan kesihatan serta membentuk bank bersama untuk membiayai projek pembangunan di seluruh dunia.

Gergasi Amerika Selatan ini berhadapan dengan masalah kemiskinan dan ketidaksamaan pendapatan yang ketara.

Ini amat menarik kerana kekayaan gabungan oleh 6 orang terkaya di Brazil adalah melebihi 100 juta penduduk paling miskin di negara itu.

Walau bagaimanapun, Brazil diberkati dengan kekayaan alam yang luas. Medan minyak Tupi, yang ditemui di pantai Rio de Janeiro pada tahun 2008, mengandungi anggaran 8 bilion tong minyak.

Penemuan kedua terhadap tapak minyak luar pesisir adalah lebih besar dan akan menyaksikan Brazil menyertai barisan pengeksport minyak utama dunia.

Brazil juga mempunyai sekitar 30% daripada hutan hujan di dunia dan ia dipenuhi dengan banyak sumber seperti nikel, mangan, tembaga, bauksit dan kayu.

Menjelang 2025, ramalan menyatakan bahawa India akan menggantikan China sebagai negara dengan populasi tertinggi di dunia.

Walaupun China menghadapi bom masa demografi disebabkan oleh dasar seorang anak yang baru sahaja ditarik balik, India mempunyai tenaga kerja terbesar dan paling muda di dunia.

Ledakan dalam populasi ini dipadankan dengan pertumbuhan ekonomi yang mengagumkan dan sesetengah pakar percaya bahawa ekonomi India akan mengatasi Amerika Syarikat menjelang tahun 2050.

India diapit oleh Pakistan ke barat dan China ke utara, dan kuasa-kuasa ini secara tradisinya bermusuhan.

Pakistan dan India berperang pada tahun 1965, dan pada tahun 1967 satu pertikaian sempadan membawa mereka ke dalam konflik ketenteraan dengan China.

Walau bagaimanapun, India kini mempunyai kekuatan ketenteraan yang cukup untuk berasa selamat walaupun berdekatan dengan musuh-musuh berpotensi yang kuat ini.

Pasukan ketenteraan India mempunyai senjata nuklear sekitar 100 kepala peledak dan berkemampuan melancarkannya dari darat, laut dan udara.

Dua kapal pembawa pesawat, dengan yang ketiga dalam pembinaan, bermakna India adalah salah satu daripada beberapa negara yang mampu mempamerkan kekuatan tentera yang ketara di mana saja di seluruh dunia.

Peningkatan kekuatan ekonomi India, keupayaan ketenteraan dan program angkasa lepas telah disokong oleh kuasa luar.

Negara ini menjadi pusat kepada perniagaan start-up bernilai berbilion dolar lebih daripada mana-mana negara di dunia, kecuali Amerika Syarikat dan China.

Malah, industri filem Bollywood di India menghasilkan lebih banyak filem dan menjual lebih banyak tiket berbanding Hollywood di Amerika Syarikat.

Napoleon Bonaparte pernah menggambarkan China sebagai seekor singa yang sedang tidur dan beliau memberi amaran bahawa apabila ia bangun, seluruh dunia akan gementar.

Dalam tempoh hampir keseluruhan abad ke-20, China agak lemah, berpecah-belah dan bermasalah, dilanda perang saudara dan dengan jirannya.

Kini, pada abad ke-21, singa ini akhirnya terjaga. Dalam istilah ekonomi, China sudah menjadi kuasa besar.

KDNK China lebih daripada RM50.4 trilion, hanya berada di belakang Amerika Syarikat, dan apabila diselaraskan kepada KDNK pariti kuasa beli,  China berada di senarai teratas.

Bank-bank China membiayai projek infrastruktur yang luas di 78 negara di seluruh dunia. Ini telah dijelaskan sebagai jawapan China terhadap Pelan Marshall (oleh Amerika Syarikat) dan projek infrastruktur terbesar dalam sejarah.

Pelaburan yang besar ini akan membolehkan akses China ke sumber dan pasaran asing, membeli sekutu di seluruh dunia dan berpotensi menyaingi Amerika Syarikat sebagai kuasa besar.

Walaupun China masih di belakang Amerika Syarikat dari segi ketenteraan, namun jurang itu tidak sebesar seperti sebelum ini. itu

James Fannel dari Pusat Geneva untuk Dasar Keselamatan meramalkan bahawa pada tahun 2030, China akan mempunyai lebih banyak kapal perang operasi daripada Angkatan Laut Amerika Syarikat dan akan menjadi kuasa ketenteraan dominan di Asia.

Amerika Syarikat mempunyai KDNK sebanyak RM81.5 trilion dan menghabiskan lebih RM2.52 trilion setahun terhadap mesin ketenteraan yang paling berkuasa di planet ini.

Tidak ada mana-mana negara yang hampir menyamai jumlah ini, tetapi koleksi negara-negara yang membentuk Kesatuan Eropah mampu menyainginya.

Oleh sebab itu, adalah munasabah untuk mengelaskan Kesatuan Eropah sebagai kuasa besar.

Pada tahun 2018 KDNK Kesatuan Eropah adalah sebanyak RM79 trilion, meletakkannya sangat hampir dengan Amerika Syarikat.

Walaupun Kesatuan Eropah tidak mempunyai tentera gabungan atau masih belum membentuknya, beberapa negara anggotanya mempunyai keupayaan ketenteraan yang sangat besar.

Ini termasuk lebih daripada 1.5 juta anggota tentera aktif, bahkan lebih daripada 1.2 juta tentera Amerika Syarikat.

Eurofighter Typhoon yang dibina sebagai projek bersama antara United Kingdom, Perancis, Jerman, Itali, dan Sepanyol disebut-sebut sebagai pesawat tempur paling maju dan berteknologi tinggi di dunia.

Jean-Claude Juncker, presiden Kesatuan Eropah, baru-baru ini mengatakan bahawa masa telah tiba bagi kesatuan itu untuk menjadi kuasa global.

Walau bagaimanapun, masih belum dapat dilihat sama ada kesatuan ini yang masing-masing mempunyai keutamaan dan kepentingan yang berbeza, adalah sebuah projek yang mampan.


7 Haiwan Paling Lembab Dan Perlahan Di Dunia

Pernah tak anda melihat sesetengah haiwan yang kelihatan seperti langsung tidak bergerak? Ya, daripada pandangan mata kasar anda mungkin haiwan-haiwan tersebut tidak bergerak, namun sebenarnya ia sedang bergerak tetapi dalam kelajuan yang sangat rendah!

Haiwan dengan kelajuan yang paling perlahan adalah yang paling sukar untuk diukur kelajuannya. Jika haiwan-haiwan lain dirakam dalam mod "slow motion", haiwan-haiwan ini perlu dirakam dalam mod "ultra motion".

iluminasi.com kongsikan 7 haiwan paling lembab dan perlahan di dunia.

Beruang Koala adalah salah satu haiwan yang paling disayangi di Australia. Ia biasanya dijumpai di bahagian Australia Selatan, New South Wales, Victoria dan Queensland.

Pada dasarnya, beruang adalah spesis yang sememangnya perlahan dalam pergerakan. Namun, beruang koala adalah yang paling perlahan dalam semua spesis beruang di dunia.

Kelajuan maksimum yang dicatatkan oleh koala adalah 10 kilometer sejam. Beruang koala sangat malas secara semula jadi, di mana ia hanya duduk dan tidur selama lebih daripada 20 jam sehari.

Malah, kehidupan haiwan ini dijalani dengan tidak aktif dan menghabiskan sepanjang hidup di atas pokok.

Lintah pisang menyerupai pisang yang masak dengan warna kuning terang. Linta pisang mampu membesar mencecah 25 sentimeter panjang, yang mana dianggap sebagai lintah daratan kedua terbesar di dunia.

Kelajuan pergerakan spesies haiwan ini sangat rendah, sekitar 7 hingga 10 sentimeter seminit. Rembesan lendir berkilat pada badan lintah ini membantu kekal pada permukaan walaupun bergerak pada dinding.

Maka, lintah ini tidak selalu berwarna kuning, yang mana bergantung kepada kesihatan haiwan ini.

Kura-kura Galápagos Gergasi dianggap sebagai kura-kura terbesar di dunia yang masih wujud.

Sebahagian besar kura-kura Galápagos tinggal di bahagian barat Ecuador dan Aldabra di Lautan India. Berat spesies kura-kura ini adalah salah satu sebab di sebalik mengapa ia menjadi haiwan paling perlahan di dunia.

Kura-kura Galapagos yang membesar sepenuhnya boleh memiliki berat mencecah 417 kilogram. Ia membuatkan haiwan ini hanya mampu bergerak pada kelajuan 0.3 kilometer sejam atau 5 meter seminit.

Lembab macam siput. Ia merupakan frasa yang sangat biasa digunakan apabila ingin menggambarkan seseorang atau sesuatu yang tersangat perlahan.

Siput taman atau lebih dikenali dengan nama mesra "siput babi", adalah haiwan yang tersangat perlahan dengan kelajuan pergerakan 1.3 sentimeter sesaat atau 0.0468 kilometer sejam.

Siput taman bergerak ke hadapan dalam bentuk corak gelombang. Biasanya ia akan merembeskan mukus ketika bergerak di satu-satu laluan.

Rembesan mukus ini adalah disebabkan oleh ketidakupayaan siput ini untuk bergerak di permukaan keras kerana badan yang licin. Siput cenderung untu merangkak dengan pelincir sama ada di atas tanah atau air.

Jika anda lihat pada haiwan ini, mungkin anda tak akan sedar bahawa ia sedang bergerak. Ini adalah kerana ia terlalu perlahan, dengan kelajuan 15.2 sentimeter seminit.

Tapak sulaiman bergerak menggunakan kaki tiubnya dan bergerak dalam corak dua hala apabila ia berasa terancam.

Setiap daripada kaki tapak sulaiman bergerak dalam bentuk gelombang dengan satu daripadanya melekat pada permukaan dan yang lainnya dilepaskan.

Walaupun kuda laut mempunyai perkataan kuda, namun ia tersangat perlahan. Ia dianggap antara yang paling perlahan dengan kelajuan pergerakan 1.5 meter sejam.

Selain itu, disebabkan oleh kuda laut dianggap sangat perlahan dari segi kelajuan, ia cenderung untuk tinggal di dasar laut yang terdiri daripada air pegun.

Kuda laut kurang berkemampuan untuk berenang seperti ikan biasa kerana tidak mempunyai sirip ekor. Dan jika dibandingkan dengan chamelon, kuda laut juga boleh menggerakkan mata dengan bebas ke semua arah.

Ketika ini, Sloth tiga jari dianggap sebagai haiwan yang paling lambat di dunia. Ia berasal dari Amerika Selatan dan Amerika Tengah.

Disebabkan ini, sloth kerap digunakan untuk merujuk seseorang yang sangat malas disebabkan oleh sifat haiwan itu sendiri. Malah, sloth ini mampu bergerak pada kelajuan 0.24 kilometer sejam.

Di samping itu, ia tinggal di atas pokok sebahagian besar daripada hidupnya. Sloth boleh membesar sehingga 4.5 kg, yang mana hanya sebesar anak anjing.


7 Lokasi Menyelam Paling Berbahaya Di Dunia

Selaman skuba adalah kaedah menyelam di bawah air di mana penyelam bergantung kepada alat pernafasan bawah air (SCUBA) untuk bekalan oksigen, tidak seperti kaedah lain di mana terdapat pergantungan kepada bekalan permukaan untuk oksigen.

Ia adalah aktiviti rekreasi yang diiktiraf dan membolehkan profesional penyelam sampai ke kawasan yang lebih dalam dan masa yang lebih lama di dalam air.

Terdapat pelbagai lokasi di dunia yang sesuai untuk menyelam SCUBA namun terdapat beberapa lokasi di dunia yang tersangat sukar untuk diselam, walaupun dengan menyelam skuba.

Terletak di Bahamas, lubang biru Dean adalah lubang biru kedua terdalam di dunia. Ia mempunyai kedalaman 202 meter. Hakikat bahawa ia tersangat dalam membuatkan penyelam profesional sendiri berasa panik untuk menyelam.

Di bahagian permukaan, ia mempunyai dimensi 35 meter dan secara beransur-ansur melebar hingga 100 meter pada kedalaman 20 meter.

Nicholas Mevoli, penyelam dari Amerika Syarikat terbunuh dalam lubang biru Dean ketika dia cuba untuk mecipta rekod Amerika dalam sebuah pertandingan.

Pelan Nicholas adalah untuk mencapai kedalaman 96 meter, tetapi dia terpaksa kembali kerana mengalami Barotrauma, kerosakan fizikal kepada tisu badan yang disebabkan oleh perbezaan tekanan antara ruang gas, dan terkorban kerananya. dan akhirnya menerimanya.

Belize adalah sebuah negara yang terletak di pantai timur Amerika Tengah, terkenal sebagai lokasi untuk salah satu tapak warisan dunia, iaitu Sistem Simpanan Terumbu Halangan Belize.

Ia juga tersenarai dalam 10 tempat paling menakjubkan di dunia mengikut senarai yang disusun oleh Discovery Channel pada tahun 2012.

Kesempatan untuk menyaksikan tempat yang menakjubkan ini datang dengan harga yang tinggi, di mana anda perlu menjadi penyelam profesional terlebih dahulu kerana ia tersangat gelap.

Oleh itu, hanya penyelam yang berpengalaman yang mampu berhadapan dengan gua ini dan menyaksikan stalaktit di dalamnya.

Seperti mana-mana aktiviti menyelam yang melibatkan kedalaman lebih daripada 30 meter, narkosis nitrogen (kesan anestetik nitrogen di bawah tekanan tinggi) adalah salah satu sebab utama bagi kebanyakan kemalangan.

Dan lokasi ini sudah tentu bukan lokasi yang bijak untuk dikunjungi oleh penyelam tak berpengalaman. Pasti bukan untuk penyelam pemula!

Pulau Cocos adalah tapak warisan dunia yang diisytiharkan oleh UNESCO yang terletak di luar pantai Costa Rica. Ia merupakan lokasi menyelam yang wajib dirasai, menurut penyelam pakar.

Ia dipenuhi dengan kepelbagaian spesies ikan, terutamanya jerung hammerhead. Terdapat laporan yang berterusan mengenai lokasi ini yang menjadi ekosistem yang besar untuk spesies ikan pelagis dan haiwan besar lain.

Ini juga merupakan sebab utama mengapa ia boleh menjadi lokasi menyelam berbahaya kerana pelbagai pertemuan dengan spesies yang berbeza pasti akan berlaku.

Spesies ikan yang hadir di sini sangat majestik namun haiwan-haiwan ini juga datang dengan selera yang ganas yang boleh mengambil nyawa para penyelam.

Lokasi menyelam ke-4 paling bahaya di dunia ini terletak di bahagian selatan Gunung Gambier di Australia Selatan.

Untuk memberikan perspektif jelas tentang tapak ini, lubang pada permukaannya tersangat kecil sehingga penyelam tidak boleh memasukinya bersama peralatan menyelam.

Oleh itu, peralatan dan penyelam perlu diturunkan secara berasingan. Lokasi menyelam eksotik ini dianggap sebagai sinkhole paling gelap dan terdalam di rantau ini.

Ia kadang-kala dirujuk sebagai ruang bawah tanah tanpa batasan oleh banyak penyelam pakar. Sebelum persatuan penyelam gua ini dibentuk dan peraturan ditetapkan, tapak tersebut telah meragut di antara 15 dan 17 nyawa.

Selepas persatuan ditubuhkan, hanya 5 kematian sahaja yang dicatatkan dalam tempoh 40 tahun yang lalu. Sebahagian daripada kawasan di situ dimiliki secara persendirian.

Pemilik lebih berminat untuk menggunakan air daripadanya bagi mengairi tanah ladang mereka. Namun, mereka sangat mengalu-alukan pakar penyelam dan profesional.

Keadaan air dan tekstur batuan dasar menjadikan lokasi ini sebagai sesuatu yang tidak biasa dialami kepada penyelam gua.

Fasiliti persendirian untuk menyelam dan latihan skuba ini mempunyai kedalaman 16.5 meter dengan diameter permukaan 36.5 meter.

Kolam air yang terletak di dalam gua kering ini bukan sahaja menjadi tempat untuk menyelam, tetapi ia adalah rumah bagi banyak fosil dari era Pleistocene.

Salah satu sebab mengapa ia dianggap tempat yang sangat berbahaya untuk menyelam adalah kerana pembukaan ke permukaan adalah lubang yang sangat kecil.

Ia membuatkannya sangat sukar bagi pengunjung untuk sampai ke permukaan. Pembukaan itu diperluaskan untuk kemudahan akses, tetapi masih diterokai oleh penyelam profesional.

Pada tahun 2013, The Huffington Post melaporkan satu kematian yang berlaku di lokasi ini tetapi tidak dapat menjelaskan apa yang sebenarnya berlaku kepada penyelam tersebut yang menyebabkan kematiannya.

Secara terang-terangan, Blue Hole adalah lokasi menyelam yang paling berbahaya di dunia. Ia terletak di bahagian tenggara Semenanjung Sinai di Mesir.

Ia dianggap sebagai ekosistem yang terdiri daripada flora dan fauna daripada jenis yang berlainan, terutama sekali ikan dan terumbu karang yang sangat banyak.

Kebolehcapaian kedalaman daripada pantai adalah apa yang membuatkan tempat ini tersangat menarik bagi peminat menyelam dan mereka yang sukakan cabaran.

Blue Hole ini telah menelan lebih daripada 200 penyelam dan membuktikan bahawa ia mempunyai keupayaan untuk menenggelamkan sesiapa sahaja yang cuba menjelajahnya di luar kedalaman tertentu.

Narkosis nitrogen, sejenis kesan anestetik nitrogen di bawah tekanan tinggi yang menyebabkan halusinasi dan pertimbangan buruk dianggap sebagai sebab utama kepada terbunuhnya ramai penyelam di lubang ini.

Lubang naga atau Dragon Hole ini adalah rongga bawah air yang memegang rekod paling dalam di dunia. Ia terletak di Laut China Selatan dan mempunyai kedalaman 300 meter.

Menurut mitos, lubang naga dikenali sebagai mata Laut China Selatan di mana Sun Wukong, raja monyet mitos dari Journey to the West, mendapatkan senjata baton emasnya.

Kedalaman lubang ini menimbulkan banyak komplikasi logistik bagi penyelam untuk sampai ke bahagian bawah.

Fakta ini sudah cukup sebagai penjelasan mengapa ia mungkin boleh menyebabkan berlakunya kematian bagi sesiapa yang cuba menyelam ke dasarnya.


7 Pembelian Mewah Dan Termahal Oleh Billionaire China Yang Tak Masuk Akal

Saban hari, China semakin melonjak jauh sebagai negara industri terbesar dunia.

Dengan ini, negara ini menghasilkan jumlah jutawan dan bilionaire yang tersangat ramai dalam tempoh yang singkat.

Ketika ini, 8 warga China berada dalam senarai 50 manusia terkaya di dunia dengan jumlah gabungan kekayaan melebihi RM1 trilion.

Malah, China mempunyai 338 bilionaire, yang kedua teramai di dunia selepas Amerika Syarikat dengan 680 orang.

Itu belum dikira jumlah rakyat China yang hanya bergelar jutawan.

Dan dengan kekayaan sebegini rupa ditambah dengan tabiat membeli yang tak masuk akal oleh warga China, iluminasi.com kongsikan 7 pembelian mewah dan termahal oleh jutawan China.

Orang-orang kaya di dunia ini cenderung untuk mempunyai teman berkaki empat, seperti Paris Hilton dan chihuahuanya, Tinkerbell. Namun biasanya harga untuk haiwan ini tidaklah mencecah RM8.4 juta.

Itulah harga bagi seekor anjing Tibetan Mastiff, mempunyai rupa seperti seekor singa dan bertubuh besar, yang dibeli oleh seorang pemaju hartanah China.

Anak anjing ini mempunyai berat kira-kira 90 kilogram dan dianggap oleh peternak mempunyai "darah singa" yang akan menjadikannya spesis mastiff yang paling hebat di dunia. "mastiff top-of-the-range stud ".

Walaupun pembelian bernilai RM8.4 juta pada awal 2014 ini mencipta rekod bagi pembelian haiwan peliharaan, namun Tibet Mastiffs telah lama diiktiraf sebagai simbol status untuk orang kaya Cina sejak 2011, apabila seekor anjing yang sama dijual dengan harga RM6.2 juta.

Bangunan tertinggi di Melbourne, Australia masih sedang dibina tetapi dijangka akan siap pada 2019.

Terletak di tingkat teratas bangunan ini, sebuah penthouse megah dan mewah yang meliputi 750 kaki persegi, akan menjadi milik seorang ahli perniagaan China.

Digambarkan sebagai warga China yang tersangat kaya dan berprivasi tinggi serta keluarga yang menghabiskan masa di New York, London dan pelbagai bahagian di China, pembeli beruntung ini akan menikmati privasi dari tingkat 100 dengan pandangan 360 darjah bandar Melbourne.

Bersama dengan lif kaca untuk membawanya dari pintu masuk peribadi di tingkat 98, penthouse ini juga akan mempunyai tangga berpusing tiga tingkat dan halaman atas bumbung peribadi untuk melihat bintang malam.

Ahli perniagaan ini mungkin juga disertai oleh rakan senegaranya, kerana laporan menunjukkan bahawa pembeli China membeli sekitar 12% dari rumah baru ini di Australia.

Seorang ahli perniagaan China menjadi pemilik pertama kereta sedan mewah, Hongqi L5, apabila dia memesannya dengan harga RM3.3 juta dari China Auto Show 2014.

Walaupun ia bukanlah kereta paling mahal di dunia, Hongqi menduduki senarai kereta paling berharga yang pernah dikeluarkan oleh China.

Dengan "hongqi" yang membawa maksud "bendera merah", dan dengan model-model sebelumnya berkhidmat sebagai kereta rasmi Parti Komunis, pembelian kereta Hongqi moden ini seolah-olah satu pilihan patriotik.

Atau pembelian ini mungkin mempunyai kaitan kerajaan China yang mula mengharamkan beberapa jenama asing, termasuk Audi dan BMW pada tahun 2011, untuk menggalakkan lebih banyak pengeluaran domestik.

Bagi sesetengah rakyat China yang tersangat kaya, mengumpul barangan antik dianggap sebagai satu pelaburan yang baik.

Di rantau ini, kemungkinan tiada pembelian antik yang mampu mengalahkan pembelian oleh Liu Yiquan pada tahun 2014, apabila dia membeli sebuah "cawan ayam" dengan harga RM144 juta.

Ia digelarkan cawan ayam kerana lukisan ayam yang terdapat di bahagian tepi.

Porselin yang jarang ditemui bersaiz sebesar tapak tangan ini berusia lebih daripada 500 tahun dan dianggap sebagai "cawan suci" dalam seni China.

Liu menggunakan cawan antik itu untuk meminum teh ketika ia masih berada di tapak lelongan dan gambar tersebut menjadi viral yang mencetuskan kemarahan di seluruh China di atas paparan kekayaannya yang dianggap tidak wajar.

Pembelian ini juga membolehkan Liu menerima 422 juta mata American Express, selepas dia perlu meleretkan kad kreditnya sebanyak 24 kali untuk menyelesaikan transaksi.

Liu Yiquan sekali lagi menjadi tumpuan pada tahun 2014 apabila membeli "thangka" Tibet, sebuah permaidani sutera yang terdapat seunit sahaja di dunia, dengan harga melebihi RM185 juta.

Pembelian ini mencipta rekod baru bagi item seni China yang dijual dalam lelongan antarabangsa.

Liu mengakui bahawa lelongan itu berlangsung dalam situasi yang sangat sukar dengan harga akhir yang berpatutan.

Kemenangan itu membolehkan jutawan ini menjadi tajuk utama akhbar dan menambah koleksi di muzium miliknya, Muzium Long.

Jika penthouse di Australia bernilai RM103 juta masih belum cukup menakjubkan, mungkin pembelian Hotel Waldorf Astoria di New York City ini boleh buat anda terkesima.

Dengan harga lebih daripada RM8 bilion, sekumpulan ahli perniagaan China dan syarikat insurans telah mengambil alih bangunan bersejarah di kota metropolitan ini pada hujung tahun 2014, dengan deposit sebanyak RM420 juta.

Dahulu yang dimiliki oleh keluarga Hilton, hotel ini terletak di atas Stesen Grand Central dan terkenal dengan reka bentuk Art Deco serta salad terkenal termasuk apel, walnut, dan mayonis.

Kebanyakan ibu bapa berkemungkinan bersetuju bahawa perkahwinan anak mereka adalah satu peristiwa yang paling gembira untuk diraikan dan ramai ibu bapa juga yang sanggup menyumbangkan sejumlah wang bagi merealisasikan impian mereka.

Tetapi bagi Xing Libin, pengerusi syarikat lombong arang batu Shanxi, tiada perbelanjaan yang dianggap sebagai keterlaluan untuk hari bersejarah anak perempuannya yang dilangsungkan pada tahun 2012.

Dikabarkan bahawa majlis perkahwinan tersebut menelan kos lebih daripada RM45 juta telah menelan belanja lebih dari $ 11 juta.

Antara perkara yang dilakukan oleh Xing adalah menggunakan 3 jet peribadi untuk menerbangkan ahli keluarga dan rakannya ke majlis tersebut, serta bilik-bilik di hotel 5 bintang seperti Marriot, Ritz, dan Hilton.

Tak cukup dengan itu, mas kahwin anak perempuannya terdiri daripada 6 buah kereta Ferrari.

Walau bagaimanapun, acara mewah ini telah ditenggelamkan oleh satu lagi perkahwinan China yang juga bernilai jutaan ringgit, menampilkan sebuah Ferrari merah, namun diikuti dengan konvoi 30 buah Rolls-Royce Phantom dan armada motosikal mewah.

Dan kos bagi majlis ini, adalah 3 kali ganda yang dikeluarkan oleh Xing Libin.


Sejarah Kasut Tumit Tinggi yang Mungkin Anda Tidak Tahu

Kasut tumit tinggi adalah lebih daripada hanya sekadar kasut. Ia telah lama menjadi simbol kuasa, sama ada untuk lelaki mahupun wanita. Kira-kira 72 peratus wanita pernah memakai kasut tumit tinggi pada satu ketika dalam kehidupan mereka.

Walaupun kasut ini menjadi sesuatu yang sangat sinonim bagi wanita, anda mungkin terkejut apabila mengetahui bahawa kasut bertumit ini sebenarnya tidak bermula sebagai trend untuk wanita sama sekali.

Menurut fakta, lelaki terlebih dahulu menggunakan kasut bertumit ini selama beratus-ratus tahun lamanya. Pada zaman dahulu, wanita yang menggunakan kasut tumit tinggi ini hanyalah di kalangan gundik dan pelacur sahaja. Jadi, bagaimanakah kasut tumit tinggi itu kini menjadi sesuatu yang begitu sinonim dengan wanita?

Lukisan dari zaman Mesir purba telah menggambarkan lelaki dan wanita bangsawan sahaja yang memakai kasut bertumit ini. Ia bertujuan bagi membuatkan pemakainya sedikit lebih tinggi berbanding mereka dari golongan kelas rendah, yang lazimnya tidak berkasut.

Namun, bukanlah semua penggunaan kasut bertumit pada zaman ini berkaitan dengan berbezaan sosial. Dalam sesetengah situasi, ia adalah keperluan yang lebih praktikal.

Sebagai contoh, tukang sembelih pada zaman itu menggunakan kasut bertumit bagi tujuan mengelakkan kaki mereka daripada bersentuhan dengan bangkai haiwan berdarah.

Semasa zaman Rom kuno, sandal bertumit gabus yang disebut sebagai 'buskin' digunakan dalam bidang produksi teater. Sama dengan orang Mesir kuno, kasut bertumit ini biasanya dipakai oleh pelakon untuk membezakan kelas antara pelakon dan penonton.

Selain itu, kasut bertumit buskin ini juga digunakan oleh para pelacur sebagai pengenalan diri mereka. Oleh itu, kasut tumit tinggi pada zaman Yunani dan Rom purba ini sering dikaitkan dengan teater dan pelacuran dalam masyarakat mereka.

Menjelang abad ke-15, kasut bertumit menjadi popular di kalangan penunggang kuda Parsi. Elizabeth Semmelhack yang merupakan kurator Muzium Kasut Bata berkata, kasut bertumit itu membantu penunggang kuda mendapatkan kedudukan yang lebih selesa dan kukuh bagi menembak anak panah ketika menunggang.

Apabila orang Parsi tiba di Eropah, orang awam di sana sangat gemarkan gaya kasut bertumit yang dipakai mereka. Bukan sahaja kasut bertumit itu membantu dalam perperangan, malah kasut bertumit mengelakkan pemakainya dari mengotori kasut mereka ketika berjalan dalam bandar.

Kasut bertumit ini juga menjadi popular di kalangan lelaki elit Eropah, ini kerana kebanyakan mereka menyukai sukan ekuestrian dan ia amat berguna ketika menunggang kuda. Selain itu, kasut bertumit membuatkan mereka kelihatan lebih bergaya.

Para gundik, pelacur dan wanita bangsawan sering berhubungan dengan golongan lelaki elit dan mereka juga suka menggayakan kasut bertumit ini. Ia juga merupakan salah satu tanda bagi pelacur untuk memberitahu para pelanggan bahawa mereka menyediakan perkhidmatan pelacuran. Lama-kelamaan, kasut bertumit mula menjadi simbol bagi wanita agar kelihatan lebih menawan dan menggoda.

Aksesori kasut tumit tinggi ini menjadi begitu popular di kalangan gundik pada kurun ke-16 dan ke-17. Pemakaiannya telah menaikkan status wanita biasa dan memberikan mereka banyak keistimewaan yang sama seperti lelaki elit, seperti keistimewaan untuk memasuki perpustakaan pada zaman itu.

Dari masa ke semasa, wanita-wanita ini telah mengubah kasut bertumit mereka kepada yang lebih tinggi. Kasut bertumit yang mereka gelar 'chopine' ini boleh menjadi sehingga 18 inci tinggi. Kebanyakan kasut mereka ini diperbuat daripada kayu dan gabus, malah ada juga yang dipakaikan dengan logam boleh lentur.

Kadang-kala kasut chopine mereka ini kelihatan mustahil digunakan untuk berjalan. Oleh sebab itu mereka biasanya memakai dengan diiringi lelaki, supaya mereka boleh berpaut pada lelaki-lelaki mereka untuk mengimbangi badan.

Menjelang abad ke-18, populariti kasut tumit tinggi telah mula menurun. Ketika era bergolak dan berleluasa dengan revolusi politik ini, perbezaan kelas dianggap sebagai sesuatu yang buruk. Sejarawan Jennifer Wright berkata, ketika itu Revolusi Perancis sedang berlaku dan ia adalah masa di mana status sosial dianggap tidak penting dan juga berbahaya pada masa yang sama.

Ketika zaman Victoria dan Edward pula, lelaki mula mengganggap kasut bertumit sebagai "tidak praktikal" lagi. Ini kerana kasut bertumit begitu sinonim dengan wanita. Pada masa itu, wanita dianggap sebagai lemah dari segi fizikal, emosi dan dalam membuat keputusan. Tidak lama selepas itu kaum lelaki mula meninggalkan fesyen kasut bertumit ini.

Pada penghujung abad ke-19, kasut bertumit untuk wanita semakin berkembang dengan pembukaan syarikat pembuatan kasut tumit tinggi yang pertama di New York pada tahun 1888. Namun, selama beberapa dekad mendatang fesyen ini masih dianggap "tidak praktikal" terutamanya ketika perang dunia berlaku

Penggunaan kasut tumit tinggi ini hanya popular di kalangan wanita kaya sahaja bagi melambangkan simbol status dan kelas mereka. Ketika abad ke-20, barulah kasut tumit tinggi ini mempengaruhi idea tentang ciri-ciri seorang wanita ideal. Selepas Perang Dunia Kedua, kasut tumit tinggi menjadi simbol dan banyak digunakan dalam bidang pornografi, wanita bekerjaya dan juga untuk kegunaan biasa.

Malah, majalah-majalah dan filem-filem Hollywood juga mula menggambarkan kasut tumit tinggi sebagai sesuatu yang harus dimiliki oleh setiap wanita yang ingin kelihatan menawan dan cantik. Model seperti Marilyn Monroe sering menggayakan kasut tumit tinggi dan populariti kasut bertumit mula melonjak semula.

Tahun 1960-an memperlihatkan pelbagai rekaan kasut tumit tinggi mula dihasilkan. Salah satunya kasut seperti "kitten heel" yang bukan sahaja menawan tetapi sesuai dipakai walaupun untuk melakukan tugasan seperti mengemas, memasak dan membasuh baju.

1970-an pula menyaksikan kasut bertumit yang lebih seksi, sedikit besar dan bersesuaian dengan zaman disko yang semakin popular. Selain membuat pemakainya kelihatan menawan, ia juga sesuai digunakan untuk menari dalam jangka masa yang panjang.

1980-an dan 1990-an pula menyaksikan rekaan kasut tumit tinggi dikaitkan dengan kekuasaan feminis (disesuaikan dengan fesyen rambut kembang dan sut dengan pelapik bahu). Ia banyak digunakan oleh wanita bekerja dan mereka kelihatan lebih elegan apabila mengenakannya.

Bagi zaman milenium dan ke atas, penggunaan kasut tapak rata dilihat mula menjadi perhatian. Namun, ia tidak mengurangkan populariti penggunaan kasut tumit tinggi. Begitulah sedikit sebanyak tentang sejarah kasut tumit tinggi ini. Mungkin pada masa hadapan, penggunaan kasut bertumit ini akan kembali menjadi popular semula di kalangan lelaki.


Bernie Madoff - Individu Penipu Dan "Otai" Ponzi Terbesar Di Dunia

Pada masa kini, terdapat banyak individu yang terdesak untuk mendapatkan duit melalui pelbagai teknik kotor antaranya melakukan rompakan, menyamun dan sebagainya. Namun, ada juga manusia yang licik dengan memperkenalkan program pelaburan dengan niat untuk menipu para pelabur.

Program sebegini juga dikenali dengan nama nama "skim ponzi" yang kebiasaannya menawarkan pulangan pada kadar yang tidak masuk akal kepada para pelabur sehingga mereka rambang mata. Setelah menerima wang daripada para pelabur, pelbagai tipu helah yang digunakan untuk memberikan kadar keuntungan yang sudah dijanjikan.

Pengakhiran kepada kes-kes seperti ini kebiasaannya pemilik skim ini akan menghilangkan diri dan para pelabur terpaksa menangisi kerugian berpuluh hingga berjuta ringgit. Program skim ponzi ini sebenarnya sudah banyak wujud di Malaysia. Apabila sesuatu skim penipuan itu dibongkarkan, akan wujud pula skim lain dengan modus operandi yang seakan-akan sama.

Kali ini, pihak Iluminasi ingin berkongsi pula tentang Bernie Madoff, iaitu individu yang pernah menipu orang ramai dengan Skim Ponzinya. Menurut rekod, jumlah kerugian yang dicatatkan oleh mangsanya adalah yang paling banyak dalam sejarah.

Dalam sejarah, satu skim ponzi pernah mencatatkan kerugian terbanyak sebanyak $65 bilion. Skim ini diperkenalkan oleh seorang individu yang bernama Bernie Madoff. Ketika artikel ini ditulis, Bernie Madoff masih lagi hidup dan berumur 81 tahun.

Lahir pada April 1938, Bernie Madoff merupakan seorang warganegara Amerika Syarikat dan lahir di Queens, New York. Keluarganya pula mempunyai pertalian darah campuran daripada Polish, Austria dan Romania. Bernie Madoff merupakan lepasan Hofstra University, Long Island.

Dia kemudiannya menyambung pelajaran dalam bidang undang-undang tetapi tidak berjaya menamatkan pengajian. Berbekalkan duit $5000 yang diperolehi daripada kerjaya separuh masanya sebagai penyelamat kolam renang (lifeguard) dan pinjaman $50,000, dia telah menubuhkan sebuah firma pelaburan yang dikenali sebagai Bernard L. Madoff Investment Securities, LLC.

Daripada luar, tiada apa yang mencurigakan mengenai syarikat ini. Syarikat ini berperanan sebagai pembuat pasaran (market maker). Dalam bahasa mudahnya, syarikat ini akan membeli saham ketika mana ramai pelabur lain menjual saham dan akan menjual saham ketika mana ramai pelabur lain membeli.

Tindakan ini meningkatkan jumlah transaksi dan menjadikan pasaran lebih aktif. Jadi, bagaimanakah syarikat ini membuat keuntungan? Mereka akan mengenakan caj ekstra bagi setiap saham yang dijual. Dalam istilah kewangan, perkara ini dikenali sebagai Bid-Ask Spread (klik untuk baca penjelasan daripada laman web Investopedia).

Dalam dunia saham, Bernie Madoff merupakan seorang individu yang dihormati dan cekap menguruskan aset klien-kliennya. Antara kliennya adalah individu-individu ternama seperti Steven Spielberg dan Kevin Bacon. Malah, dia juga merupakan individu yang membantu penubuhan National Association of Securities Dealers Automated Quotations (NASDAQ) dan pernah menajadi Pengerusinya.

Secara peribadinya juga, dia juga dilihat sebagai individu yang baik dan banyak memberi bantuan bagi program kemanusiaan dan membantu ramai ahli politik. Oleh itu, bagaimanakah individu ini boleh terlibat dengan Skim Ponzi ini?

Bernie Madoff pertama kali disiasat pada tahun 1992. Namun hanyalah sehingga tahun 2000-an apabila siasatan lanjut daripada beberapa firma swasta menunjukkan terdapat sesuatu yang mencurigakan mengenai kekayaannya. Ramai penyiasat mendapati jumlah kekayaannya adalah tidak masuk akal.

Malah, selama bertahun lamanya seorang pakar analisis kewangan, Harry Markopolos telah banyak kali mendedahkan kepada orang ramai mengenai kekayaan Bernie Madoff yang tidak masuk akal. Paling mendukacitakan, pihak Securities and Exchange Commision banyak kali mengabaikan pendedahan mengenai salah laku Bernie Madoff.

Sebenarnya, bukan sahaja Harry Markopolos yang mencurigai Bernie Madoff tetapi ramai lagi individu yang turut mencurigai pendapatannya sehinggakan mereka menolak untuk melakukan sebarang urus niaga dengannya.

Bagaimanakah Bernie Madoff mampu memperoleh kekayaan yang tidak masuk akal ini? Apa yang dilakukannya adalah memperkenalkan sebuah syarikat pelaburan dengan konsep Skim Ponzi.

Dalam bahasa mudah, Skim Ponzi merupakan sebuah skim pelaburan yang menjanjikan pulangan yang sangat lumayan. Nama skim ini diberi sempena nama Charles Ponzi, individu yang menjanjikan pulangan keuntungan 50% dalam tempoh 90 hari. Bagi kebanyakan orang, ianya sangat lumayan tetapi ramai yang tidak tahu bahawa realitinya ia tidak logik sama sekali.

Bagaimanakah skim ini mampu menarik ramai orang atau mangsa untuk menyertainya? Kebiasaannya, mana-mana Skim Ponzi akan membayar keuntungan tersebut kepada beberapa orang terawal yang menyertainya. Kemudian, mereka yang mendapat keuntungan ini kebiasaannya akan menceritakan pula mengenai skim ini kepada orang sekeliling.

Secara tidak langsung, promosi dari mulut ke mulut ini akan menarik lebih ramai individu untuk turut sama menyertai skim ini. Bagi menutup mulut pelabur-pelabur lama dan memastikan mereka tidak mengeluarkan wang pelaburan mereka, mereka akan diberikan sedikit wang yang didakwa sebagai keuntungan yang diperolehi syarikat walhal sebenarnya ia adalah wang yang dibayar oleh para pelabur baru.

Antara penipuan lain yang dibuat oleh syarikat Bernie Madoff adalah mengubah laporan-laporan kewangan palsu untuk memberi gambaran baik mengenai prestasi syarikatnya. Daripada Skim Ponzi ini, dia dikatakan telah mendapat $65 bilion daripada duit yang dilaburkan oleh mangsa-mangsanya.

Jumlah wang yang dikautnya melalui program scammnya ini menjadikan ianya sebagai yang terbanyak dalam sejarah.

Seperti mana-mana Skim Ponzi, ianya tidak dapat bertahan lama apabila para pelabur mula naik marah apabila mereka tidak mendapat bayaran keuntungan seperti yang dijanjikan. Lama-kelamaan, mereka sedar telah ditipu dan sepakat untuk mendapatkan kembali wang yang telah dilaburkan.

Andrew dan Mark, iaitu dua orang anak lelaki Bernie Madoff telah menemui bapa mereka untuk mendapatkan penjelasan sebenar mengenai kekayaan luar biasa yang diperolehi bapa mereka. Tanpa berselindung, Bernie Madoff memberitahu bahawa dia sebenarnya melakukan penipuan Skim Ponzi.

Kedua-dua anaknya ini sama sekali tidak mengetahui bahawa program yang dijalankan itu adalah scam. Sebaliknya, Peter iaitu adik Bernie Madoff telah turut sama terlibat secara langsung dengan abangnya melakukan penipuan ini. Kerana kecewa, Mark telah membunuh diri sementara Andrew pula meninggal dunia tidak lama kemudian kerana limfoma.

Malangnya, hampir kesemua pelabur yang telah ditipu tidak memperoleh wang mereka kembali. Kerajaan Amerika Syarikat walau bagaimanapun pada tahun 2017 telah berjanji untuk memberikan $772.5 juta yang akan dibahagikan kepada 24,000 mangsa yang telah ditipu.

Bernie Madoff telah ditangkap dan dijatuhkan hukuman atas kesalahan menipu pelaburan pada 11 Disember 2008. Mahkamah telah menetapkan bayaran jaminan sebanyak $10 juta kepadanya dan dia mampu membayarnya. Dia telah dikenakan tahanan di rumahnya selama beberapa bulan sebelum pihak mahkamah mengambil keputusan untuk mengenakan hukuman yang lebih berat kepadanya.

Pada tahun 2009, mahkamah telah menjatuhkan hukuman penjara 150 kepadanya yang pada ketika itu sudah berusia 71 tahun. Sekiranya dia berkelakuan baik, dia akan dilepaskan pada tahun 2139 pada usia 201. Mungkin kita boleh mengandaikan dia akan hidup sehingga akhir hayatnya dipenjara itu.


10 Fakta Menarik Dan Dahsyat Tentang McDonald's Yang Ramai Tak Tahu

McDonald's adalah antara syarikat makanan segera terbesar di dunia. Pada April 2018, syarikat itu mengumumkan bahawa hasil pada suku pertama tahunan adalah RM23.9 bilion dan pendapatan sesaham mencapai RM6.17.

Dan boleh dikatakan McDonald's adalah restoran makanan segera paling popular dan berjaya di dunia pada ketika ini. Tak percaya? Cuba pergi ke mana-mana cawangan berdekatan dan lihat sendiri.

Namun begitu, masih terdapat banyak perkara yang kita tak tahu tentang gergasi makanan segera ini. iluminasi.com kongsikan 10 fakta menarik dan dahsyat tentang McDonald's.

Pernahkah anda mendengar tentang institusi ini? Bagi yang tak tahu, McDonald's mempunyai universiti sendiri bernama Hamburger University.

Ia ditubuhkan pada tahun 1961 dan mempunyai 8 kampus di seluruh dunia, termasuk Tokyo, London, Sydney dan Shanghai.

Anda mungkin beranggapan bahawa universiti ini mengajar kurikulum biasa termasuk pelajaran tentang bagaimana menggoreng kentang goreng dan memasak burger, kan?.

Sebenarnya, anda sebenarnya salah. Kurikulum di universiti ini memberi tumpuan kepada pembangunan dan pengurusan kepimpinan.

Terdapat kira-kira 16 profesor kolej sepenuh masa di setiap kampus dan kursus-kursus diajar dalam 28 bahasa yang berbeza.

Malah, ia bukanlah sesuatu yang mudah untuk diterima masuk ke Universiti Hamburger milik McDonald's.

Kadar pemilihan di kampus Shanghai adalah hanya 1%. Setakat ini, lebih daripada 80,000 pelajar di seluruh dunia telah lulus dengan Ijazah Sarjana Muda Hamburgerologi.

Bagaimana anda memasak kentang goreng di rumah? Kentang, garam dan minyak. Ketiga-tiga asas ini semestinya diperlukan untuk menghasilkan kentang goreng yang enak.

Tapi, ia tidak bukanlah cara McDonald's menghasilkan kentang goreng mereka yang tiada bandingan. McDonald menggunakan 12 bahan tambahan selain tiga bahan yang disebutkan tadi.

Salah satu daripadanya adalah perisa daging lembu yang kontroversial (menggantikan minyak daging lembu).

Bahan-bahan lain termasuklah minyak kacang soya, minyak kacang soya terhidrogenasi, gandum hidrolisis, susu hidrolisis, asid sitrik, dimetilpolysiloxane, dextrose, minyak jagung, pyrophosphate asid natrium , butylhydroquinone tersier (TBHQ).

Walaupun terkenal, namun bukanlah sesuatu yang mudah bagi gergasi makanan segera ini untuk mendirikan kedai di mana-mana yang mereka mahu.

Dan terdapat sebab di sebalik perkara ini. Apabila McDonald cuba memperluaskan perniagaan mereka ke Bermuda pada tahun 1999, kerajaan tempatan menghalang kemasukannya kerana ia akan mempengaruhi budaya.

Di Ghana, alasannya lebih membingungkan, apabila McDonald menerima mesej bahawa ia tidak dikehendaki di Ghana kerana penduduk percaya bahawa McDonald's hanya akan menghancurkan kemajuan negara mereka.

Politik adalah punca utama untuk McDonald's tidak membuka cawangan mereka di Korea Utara dan Zimbabwe. Di samping itu, McDonald's juga diharamkan di Iceland, Yaman, Macedonia, Bolivia dan Iran.

Ramai yang percaya bahawa makanan ikonik adalah sebab di sebalik kejayaan besar McDonald dalam industri makanan segera.

Namun, bekas Ketua Pegawai Kewangan syarikat ini, Harry J. Sonneborn, menyatakan bahawa secara teknikalnya McDonald's bukan berada dalam perniagaan makanan tetapi dalam perniagaan hartanah.

Perbadanan McDonalds adalah pemilik terbesar harta runcit di dunia dan keuntungan dari sewa adalah lebih tinggi daripada apa yang mereka terima daripada penjualan makanan.

Menurut statistik, hampir 85% daripada syarikat itu diwakili oleh lokasi yang dikendalikan oleh francais. Dalam kes sedemikian, McDonald membeli hartanah dan kemudian menyewakan kepada francaisnya.

Pada tahun 2016, 82% daripada hasil itu diperoleh daripada sewa dan yuran francais, berbanding dengan hanya 16% yang dijana melalui penjualan makanan.

Sudah jelas bahawa McDonald's adalah tersangat popular. Kita tak mampu lagi untuk menjelaskan betapa berjayanya francais ini dari segi kekayaan dan saiznya.

Ia mempunyai sekitar 36,900 cawangan di seluruh dunia. Dalam setiap 4 jam, sebuah cawangan McDonald's yang baru akan wujud di mana-mana lokasi di dunia.

Malah, pakar statistik terkesima dengan perniagaan McDonald's yang luar biasa.

Restoran gergasi ini menjual kira-kira menjual 4 juta kilogram kentang goreng di seluruh dunia dalam sehari dan telah menjual lebih dari 4 trilion kentang goreng sejak tahun 1948.

Tak cukup dengan itu, ia menjual lebih dari 1 bilion cawan kopi setiap tahun dan menjual 500 juta cawan sehari di Amerika Syarikat sahaja.

Maka, tidak hairanlah ada McDonald's baru muncul di mana-mana dalam masa 4 jam.

McDonald's mempunyai sekitar 1.9 juta orang pekerja di seluruh dunia, melebihi jumlah penduduk Latvia dan Luxembourg.

Syarikat ini mendapat gelaran ke-4 bagi "Majikan Terbesar di Dunia," terutamanya kerana jumlah kakitangan mereka yang mampu membina sebuah negara sendiri.

Lebih mengejutkan, McDonald's menggajikan kira-kira 1 juta pekerja di Amerika Syarikat setiap tahun. Apabila anda berjalan di negara ini, 1 dalam setiap 8 orang rakyat Amerika Syarikat adalah pekerja atau bekas bekerja McDonald's.

Beberapa selebriti Amerika dan Kanada juga pernah bekerja di McDonald sebelum mereka terkenal, termasuk Sharon Stone, Shania Twain, Jay Leno, Rachel McAdams dan Pink.

Adakah anda fikir Toys "R" Us mengedarkan mainan yang paling banyak di dunia? Jika ya, maka anda salah.

Memandangkan restoran ini melancarkan hidangan Happy Meals pada Jun 1979, McDonald's telah berjaya mencuri gelaran 'pengedar mainan nombor satu di dunia' daripada banyak peruncit mainan utama.

20% daripada jualannya disumbangkan oleh Happy Meals, yang termasuk dengan mainan percuma. Setiap tahun, dilaporkan bahawa McDonald's mengedarkan sekitar 1.5 juta mainan.

Happy Meals sahaja mewakili kira-kira RM12 bilion bagi jualan tahunan untuk McDonalds, yang melebihi jumlah hasil jualan Wendy's dan Burger King.

Satu-satunya cara untuk mendapatkan perhatian dan menjadi terkenal di era moden ini adalah melalui pemasaran dan pengiklanan.

McDonald membelanjakan kira-kira RM4 bilion pada tahun 2017 untuk pengiklanan dan pemasaran, yang merupakan salah satu daripada bajet yang paling mahal di dunia.

Disebabkan oleh pemasaran drastik sedemikian di seluruh dunia, ia membuatkan golongan kanak-kanak turut mengenali logo lengkungan emas McDonald's.

Menurut kaji selidik Tinjauan Penyelidikan Antarabangsa, 88% orang mengenali logo McDonald's berbanding 54% bagi lambang salib.

Dengan kira-kira  36,900 buah cawangan McDonald di seluruh dunia, restoran ini menyediakan makanan bagi hampir 1% daripada populasi dunia.

Ia juga dianggarkan bahawa mereka mempunyai kira-kira 70 juta orang pelanggan setiap hari, lebih 2 kali ganda daripada penduduk di Malaysia.

Penduduk Amerika Syarikat adalah pengguna daging lembu terbesar di dunia dan majoritinya dibekalkan oleh McDonald's sendiri.

Kira-kira 454,000 kilogram daging lembu dimakan oleh penduduk AS setiap tahun melalui McDonald's, sekitar 5 bilion burger setahun atau 75 hamburger sesaat. Jumlah ini mewakili 25 juta ekor lembu.

McDonald's juga terkenal sebagai pembeli terbesar daging babi dan daging lembu, juga salah satu penyumbang besar kepada kerosakan alam sekitar dan kesihatan.

Jurang gaji McDonald antara CEO dan pekerjanya telah meningkat dua kali ganda dalam beberapa tahun kebelakangan ini, yang menyebabkan mogok berterusan oleh beberapa pekerja mereka.

Gaji yang dibayar adalah sangat rendah kerana ia memerlukan kemahiran yang sangat rendah dan terdapat permintaan yang tinggi untuk pekerjaan tersebut.

Nerd Wallet, sebuah laman sesawang kewangan, memutuskan untuk membandingkan gaji Ketua Pegawai Eksekutif McDonald dan pekerjanya, menunjukkan keputusan yang sangat mengejutkan.

Semua pekerja McDonald perlu bekerja selama 7 bulan untuk menandingi pendapatan tahunan CEO nya.

Ini menghasilkan anggaran yang memperlihatkan gaji Ketua Pegawai Eksekutif adalah kira-kira 1,200 kali lebih besar daripada upah pekerja biasa.

Ini bermakna pekerja McDonald's perlu bekerja selama 1,200 jam untuk menyamai gaji 1 jam CEO nya.


Ini Sebab Mengapa Kita Panggil Kentang Goreng Sebagai "French Fries"

Perancis menyumbangkan belon udara panas, mesin jahit dan macam-macam lagi kepada dunia. Mereka juga memberi Amerika Syarikat patung Statue of Liberty.

Bagaimanapun, satu perkara yang orang Perancis tidak boleh dakwa milik mereka, iaitu "French Fries". Walaupun namanya mempunyai perkataan "French", ia bukanlah berasal dari Perancis.

Asal-usul kentang goreng ini telah dikesan dari Belgium, di mana ahli sejarah mendakwa bahawa kentang mula digoreng pada penghujung tahun 1600-an.

Menurut tradisi tempatan Belgium, penduduk miskin yang tinggal di Lembah Meuse sering memakan ikan kecil yang digoreng yang ditangkap di sungai.

Ketika musim sejuk, sungai akan membeku, membuatkan aktiviti memancing menjadi mustahil. Ini memaksa penduduk kampung mencari sumber makanan lain bagi tempoh sejuk yang agak panjang itu.

Dan ketika inilah kentang memainkan peranan yang penting. Penduduk kampung beralih kepada tumbuhan ini, menuainya lalu dihiris menjadi kepingan dan menggorengnya dengan cara yang sama mereka menyediakan ikan tersebut.

Dan dengan ini, kentang goreng pertama di dunia dilahirkan. Namun, bagaimana pula ia dinamakan sebagai "French Fries"?.

Ia bermula dengan tentera Amerika Syarikat yang ditempatkan di Belgium. Mereka mula-mula diperkenalkan dengan kentang goreng ketika Perang Dunia Pertama.

Oleh kerana bahasa rasmi tentera Belgium adalah bahasa Perancis, tentera AS menggelarkan kentang goreng yang lazat itu sebagai "French fries".

Nama itu digunakan secara berterusan dan beberapa dekad kemudian ia masih digunakan serta kita masih memberi kredit kepada negara yang salah.

Kentang goreng adalah salah satu hidangan sampingan yang paling popular di dunia terutama di restoran makanan segera.

Apabila bercakap mengenai sos, kentang goreng sering dimakan bersama-sama sos tomato, sos cili, mayonis atau cuka. Namun, ia bergantung kepada di mana anda berada.

Di Belgium, mereka suka makan kentang goreng Perancis dengan kerang yang dimasak atau dengan telur goreng di atasnya.

United Kingdom pula terkenal dengan hidangan "Fish and chips" mereka. Di Timur Tengah, kentang goreng dibungkus dengan roti pita bersama ayam dan di Perancis ia dihidangkan bersama stik bakar.

Orang Kanada menyediakan poutine, hidangan yang terdiri daripada kentang goreng dan keju dadih, dimakan bersama kuah perang.


Sejarah 5 Seni Bela Diri Purba yang Masih Diamalkan Hingga Hari Ini

Istilah 'seni bela diri' atau Martial Arts berasal dari bahasa Latin iaitu "Arts of Mars", dinamakan sempena tuhan perang dan tuhan konflik Rom. Untuk mengetahui asal usul gaya seni bela diri yang ada sekarang, kita perlu melihat kembali dalam sejarah evolusi manusia ketika bahasa Latin belum lagi diciptakan. Berikut adalah lima seni bela diri yang tertua di dunia dan masih diguna pakai sehingga hari ini.

Perkataan Pankration berasal daripada bahasa Yunani purba πᾶν (pan) "semua" dan κράτος (kratos) yang bermaksud "kekuatan, kuasa, kuat". Jadi istilah Pankration membawa maksud "semua kuasa".

Berasal sekitar 2000 SM, mitologi Yunani mendakwa sistem seni bela diri itu digunakan oleh Heracles (Hercules) ketika dia bertarung dengan Singa Namean dan juga oleh Theseus yang bertarung dengan Minotaur.

Pankration telah diperkenalkan semasa Olimpik Yunani purba pada tahun 648 SM dan beberapa ahli sejarah moden menganggap asal-usul Pankration telah dikembangkan sebagai 'teknik perang' oleh tentera Spartan dan tentera Macedonia di bawah pimpinan Alexander The Great.

Menurut buku Pengajian Terminologi Sukan Tempur Yunani tulisan Michael Poliakoff pada tahun 1986, seni bela diri Pankration ini adalah gabungan tinju dan gusti.

Pankration dibenarkan menendang, memegang, mengunci dan mencekik. Sukan Pankration adalah ganas dan peserta sering bergelut di atas tanah. Ia hanya berakhir apabila salah seorang peserta menyerah kalah, tidak sedarkan diri atau mati.

Walaupun Pankration tidak disenaraikan sebagai salah satu acara sukan apabila Olimpik diperkenalkan semula pada tahun 1896, namun ia masih diamalkan dalam seni bela diri moden. Sebagai contoh Seni Mempertahankan Diri Campuran (MMA) mengambil secara khusus ciri seni bela diri Pankration.

Rekod yang dibuat semasa empayar maharaja China purba pada tahun 2697 SM telah menunjukkan aktiviti tentera ketika itu berlatih dengan mengamalkan gaya seni bela diri Kung-Fu kuno yang dikenali sebagai "Jiao Di" (tanduk).

Tentera-tentera itu akan memakai peralatan seperti "tanduk kepala" dan akan cuba untuk menjatuhkan lawan keluar dari gelanggang. Disiplin pertempuran tertentu ini telah digambarkan sebagai sumber asal "semua" bentuk seni mempertahankan diri di China.

Apabila ia mula berkembang, Jiao Di telah disebutkan dalam catitan Adat Klasik semasa Dinasti Zhou. Seni bela diri ini telah ditambah dengan beberapa langkah baru seperti bertahan, mengunci dan serangan ke atas bahagian tubuh yang penting.

Disiplin seni bela diri ini menjadi sukan awam yang sangat popular. Aktiviti pertarungan awam ini sebenarnya adalah salah satu cara pintar yang digunakan oleh penganjur untuk menyerlahkan bakat dan merekrut pahlawan terkuat di peringkat tempatan, supaya menjadi ganjaran apabila diambil bekerja sebagai salah seorang pengawal maharaja.

Istilah "Shuai Jiao" telah dipilih oleh Akademi Guoshu Tengah di Nanjiang pada tahun 1928 apabila peraturan pertempuran telah diformalkan. Seni bela diri ini diteruskan dan diajar di akademi polis dan tentera di China hari ini.

Seni bela diri Malla-yuddha telah muncul seawal tahun 3000 SM di beberapa negara Asia Selatan termasuk India, Pakistan, Bangladesh, Sri Lanka dan Nepal. Dalam bahasa Sanskrit, mallayuddha membawa maksud kepada "pertempuran gusti".

Malla-yuddha ini merujuk kepada gaya 'pertarungan hadiah', lebih daripada gaya-gaya tertentu atau sekolah gusti. Hikayat India yang terkenal ada menceritakan tentang seorang wira legenda yang pakar dalam malla-yuddha. Catitan bertulis paling awal mengenai peristiwa seni bela diri ini terdapat dalam Mahabharata, epik India kuno abad ke-5 SM.

Malla-yuddha klasik dibahagikan kepada empat gaya pertempuran, masing-masing dinamakan sempena tuhan Hindu iaitu:

Seni bela diri Malla-yuddha ini kehilangan popularitinya pada penghujung abad ke-16, tetapi masih diamalkan dalam komuniti kecil pengamal seni bela diri di Asia Selatan.

Bukti paling awal yang pernah direkodkan mengenai pertandingan bertumbuk adalah ketika zaman Sumeria purba. Penemuan tinggalan sejarah yang ditemui di Iraq itu mencatatkan pertandingan tinju ini telah diadakan sejak tahun 3000 SM lagi di negara-negara Mesopotamia seperti Assyria dan Babylon.

Sekitar tahun 1350 SM, sebuah arca telah diukir di Thebes yang menggambarkan dua peninju bertarung dengan memakai pembalut pada tangan mereka. Ia merupakan antara penggunaan sarung tangan tinju yang paling awal pernah direkodkan.

Peraturan tinju rasmi yang pertama muncul pada pertandingan Olimpik yang ke-23 pada tahun 688 SM di tamadun Yunani purba. Hari ini, seni bela diri tinju menjadi salah satu sukan yang paling ditonton dan popular di dunia. Ia juga merupakan komponen penting dalam gaya Seni Bela Diri Campuran (MMA).

Seni bela diri dalam bentuk gusti ini dicatatkan dalam banyak budaya kuno dan agak mustahil untuk mengetahui dari manakah ia berasal. Namun, teknik gusti yang tidak menggunakan senjata diterima ramai sebagai teknik tempur tertua dalam sejarah.

Gusti digambarkan dan diceritakan dengan jelas semasa zaman Mesir purba lagi sekitar tahun 2000 SM. Malah, ada beberapa ahli sejarah berpendapat, bukti kewujudan gusti juga ada pada lukisan dinding gua yang berusia 15,000 tahun di Perancis.

Pada zaman Yunani kuno, gusti diajarkan kepada tentera dan mereka sememangnya diketahui pakar dalam pertempuran tangan kosong. Apabila gusti semakin berkembang, ia telah menjadi acara yang sangat popular dan pertandingan gusti direkodkan pada acara Olimpik ke-18 pada tahun 704 SM.

Manuskrip daun papirus Yunani abad ke-2 SM telah mencatatkan secara terperinci peraturan gusti dan kini dikenali sebagai manual panduan seni bela diri paling awal yang diketahui di Eropah.

Seni bela diri adalah tradisi dan sistem kuno pertempuran tangan kosong yang diperturunkan dalam pelbagai bentuk. Antaranya ialah melalui penaklukan wilayah, latihan ketenteraan, penguasaan undang-undang dan sebagainya. Sehingga hari ini, masih ada pahlawan-pahlawan yang mengamalkan seni kuno ini dan sering diserapkan ke dalam seni bela diri moden.


5 Negara Yang Menyebabkan Pencemaran Udara Paling Dahsyat Di Dunia

Setiap tahun, ekzos kereta, kilang arang batu serta kebakaran hutan secara perlahan-lahan membunuh atmosfera bumi dan membawa planet ini ke arah apa yang kita kenali sebagai "Climate-ageddon".

Namun, siapa yang harus dipersalahkan dalam hal ini? Ia sangat sukar untuk ditentukan. Jika anda mengukur pencemaran per kapita, maka Kanada adalah pengeluar CO2 yang paling teruk.

Sebaliknya, jika anda mengukur kesan persekitaran dari segi jumlah nyawa terbunuh akibat pencemaran, negara kecil Georgia adalah lebih dahsyat berbanding China.

Apa-apa pun, pencemaran udara semakin memburuk saban hari akibat daripada pembangunan perindustrian yang pesat. iluminasi.com kongsikan 5 negara dengan pencemaran udara paling buruk di dunia.

Dengan pelepasan karbon dioksida sebanyak 1,237 juta tan setiap tahun, Jepun secara perlahan-lahan melepaskan gas yang cukup untuk menjadikannya sebagai pencemar ke-2 terbesar di Asia Pasifik.

Adakah ini yang dikatakan negara bersih, tetapi dengan kualiti udara yang teruk?

Jepun mungkin menjadi pengeluar karbon diokasida yang sangat tinggi pada hari ini, tetapi ia adalah sebuah negara yang tersangat, berbanding apa yang berlaku sebelum ini.

Pada tahun 1960-an, Jepun adalah sama seperti apa yang berlaku di China ketika ini. Dahulunya Jepun merupakan sebuah kuasa besar industri yang mengaut keuntungan berbilion-bilion, walaupun ia membunuh beratus-ratus ribu warganya dengan udara yang tidak dahsyat.

Beberapa penyakit berkaitan dengan pencemaran, seperti Penyakit Minamata, masih diketahui di seluruh dunia bersempena bandar-bandar Jepun di mana ia mula-mula dikenal pasti.

Selepas pembendungan pelepasan CO2 secara besar-besaran pada tahun 1970-an, barulah Jepun menuruni tangga sebagai antara negara dengan pencemaran udara terburuk di dunia.

Walaupun begitu, ia tetap dianggap buruk pada hari ini. 2014 adalah tahun kedua terburuk bagi negara ini bagi rekod pelepasan CO2. Dan ia disebabkan oleh bencana nuklear Fukushima Daiichi yang berlaku pada tahun 2011.

Ia merupakan satu-satunya bencana nuklear dalam sejarah yang mampu mencabar bencana Chernobyl, mengakibatkan hampir semua loji nuklear Jepun ditutup dan diganti dengan arang batu.

Jika anda memerlukan gambaran bagaimana tercemarnya Rusia, anda hanya perlu melihat kepada bandar Karabash. Sebuah bandar kecil 100 kilometer di utara Kazakhstan, Karabash adalah rumah kepada hanya 13,000 orang, mungkin kerana tidak ada yang lain yang cukup gila untuk tinggal di sana.

Air sungainya berwarna oren, tasik mati dan berwarna merah. Udaranya tersangat kotor menyebabkan mata anda pedih dan tekak anda berasa seperti terbakar.

Kanak-kanak mengalami pelbagai kecacatan kelahiran dan akhirnya, pada tahun 1996, kerajaan mengisytiharkannya sebagai zon bencana.

Sudah tentu, kebanyakan orang Rusia tidak tinggal di bandar berdelatan dengan Karabash. Tetapi di bandar-bandar barat yang lebih kaya, situasi masih boleh menjadi buruk.

Moscow kadang-kala mencatatkan pencemaran pada paras 'tersangat berbahaya', dan pada tahun 2010, ia dilanda asap yang membuatkan anda sesak nafas, sama seperti yang berlaku di Beijing.

Namun, ia adalah bandar perindustrian Siberia yang boleh dipersalahkan ke atas Rusia terhadap perubahan iklim.

Menariknya, kerajaan Rusia kelihatan seperti tidak begitu peduli untuk mengawal masalah ini. Walaupun Moscow mengumumkan pelan pengurangan karbon baru-baru ini, beberapa penganalisis mengatakan ia sebenarnya akan meningkatkan pelepasan dalam jangka panjang.

Rumah kepada 5 bandar yang paling tercemar di dunia, jumlah penduduk yang tersangat ramai menyumbang kepada bom ekologi yang boleh mengancam seluruh rantau ini.

Dianggarkan sehingga 1.2 juta orang mati di India setiap tahun akibat pencemaran udara. Jumlah ini sama dengan seluruh penduduk Prague yang mati setiap 12 bulan.

Walaupun India telah bersetuju untuk mengurangkan pelepasan dan bergerak ke arah tenaga bersih, ahli ekonomi bertanya sama ada ini boleh dilakukan secara praktikal.

Ekonomi India berkembang pesat, tetapi masih jauh, jauh di belakang China dari segi menyediakan taraf hidup yang layak untuk rakyat termiskinnya.

Ratusan juta penduduk masih kekurangan bekalan elektrik dan berpuluh juta orang terjebak dalam kemiskinan begitu teruk yang mana kebanyakan kita tidak dapat membayangkannya.

Keuntungan ekonomi terbaru India yang bergantung kepada arang batu yang murah telah memusnahkan atmosfera.

Sebaliknya, India juga merupakan salah satu daripada negara-negara yang paling terjejas oleh perubahan iklim, dengan bandar-bandar pesisirnya dibanjiri dan tanaman dimusnahkan.

Dengan lebih daripada 5,000 juta tan CO2 dibebaskan ke atmosfera setiap tahun, Amerika Syarikat membahayakan atmosfera bumi lebih daripada kebanyakan negara di dunia.

Laporan pada tahun 2016 oleh Persatuan Paru-Paru Amerika mendapati lebih daripada separuh penduduk negara ini hidup berisiko bernafas dalam pencemaran udara berbahaya.

Ini bermakna 166 juta rakyat Amerika berisiko menghidap asma, kanser, penyakit jantung dan masalah pembiakan, hasil daripada udara yang mereka sedut.

Ya, pasti anda sudah menjangkakan bahawa China akan menggungguli senarai ini kan? Tiada negara dalam dunia ini yang mengeluarkan asap sebanyak China.

Jika Amerika Syarikat, India, Rusia dan Jepun tiba-tiba memutuskan untuk bergabung sebagai sebuah negara yang tak dapat dibayangkan bagaimana, negara baharu ini masih mengeluarkan jumlah gas rumah hijau sama seperti China.

Dan jika pencemaran adalah sejenis sukan dalam Olimpik, China akan membawa pulang pingat emas setiap 4 tahun. Tidak perlu kita ulang semua cerita tentang udara toksik China.

Asap yang sangat berbahaya meresap seluruh kawasan di negara ini. Jerebu yang tidak dapat ditembusi membuatkan penglihatan beberapa meter di hadapan anda adalah sesuatu yang mustahil di Beijing.

Kajian-kajian yang telah dilakukan menyatakan bahawa bernafas udara di China adalah sama buruk dengan merokok. pernafasan udara negara menjadi tidak baik untuk anda sebagai merokok. Ini semua perkara suram yang cukup terkenal.

Perjanjian Paris adalah perjanjian dalam Konvensyen Rangka Kerja Pertubuhan Bangsa-bangsa Bersatu mengenai Perubahan Iklim, menangani pelepasan gas rumah hijau, adaptaasi dan kewangan, bermula pada tahun 2020.

Data terkini menunjukkan bahawa krisis udara China sebenarnya semakin teruk seiring dengan masa yang berlalu.


Ini Sebab Mengapa Rakyat Belanda Adalah Yang Paling Tinggi Di Dunia

Sedar atau tidak, kita telah melihat peningkatan dalam ketinggian purata manusia dalam beberapa dekad yang lalu. Apa yang menariknya adalah kita pada hari ini lebih tinggi sekitar 10 sentimeter berbanding manusia yang hidup pada zaman 1850-an.

Negara-negara industri seperti Amerika Syarikat, United Kingdom, Jepun dan sebagainya telah menyaksikan peningkatan yang lebih tinggi dalam ketinggian purata rakyat mereka.

Bagaimanapun, dari segi peningkatan ketinggian manusia purata sejak 150 tahun yang lalu, terdapat sebuah negara yang tersangat menonjol, iaitu Belanda.

Pada hari ini, ketinggian purata lelaki Belanda dewasa adalah sekitar 185 sentimeter dan 170 sentimeter bagi wanita Belanda dewasa. Purata ketinggian bagi kedua-dua jantina ini di Belanda adalah 183.8 sentimeter.

Mereka adalah 19 sentimeter lebih tinggi berbanding orang lain pada pertengahan abad ke-19. Sebagai perbandingan, ketinggian purata rakyat Malaysia adalah 159.4 sentimeter, 24.4 sentimeter di belakang Belanda.

Jika anda ada rakan dari Eopah, pasti mereka tak dapat menafikan bahawa Belanda menjadi sebuah tanah yang dipenuhi oleh gergasi dengan begitu pantas.

Apa yang lebih mengejutkan adalah Belanda telah bertukar daripada sebuah negara dengan penduduk bertubuh badan paling kecil di Eropah kepada yang terbesar di dunia, hanya dalam tempoh satu abad sahaja!

Lelaki Belanda adalah penduduk tertinggi di Bumi. Dari Rotterdam ke Eindhoven, siling terpaksa diangkat, sofa perlu direka bentuk semula dan pintu harus dibina lebih tinggi bagi mengelakkan kejadian terhantuk berlaku.

Selain itu, banyak hotel kini menawarkan sambungan katil dan ambulans kadang-kala perlu membuka pintu belakang mereka terbuka untuk membolehkan kaki pesakit mereka melunjur. Dahsyat bukan?

Oleh itu, timbul persoalan, kenapa rakyat Belanda menjadi begitu tinggi dan bagaimana mereka melonjak ke ketinggian itu dalam tempoh yang singkat?

Bagaimanakah negara pelaut tradisional ini kini membiak orang yang begitu tinggi?

Peningkatan pendapatan dan gaya hidup serta pemilihan semulajadi disebut-sebut sebagai dua sebab yang paling popular yang menyumbang kepada peningkatan ketinggian mereka yang ketara.

Satu pasukan penyelidik di Michigan State University mengkaji carta sejarah ketinggian median antara tahun 1820 dan 2010.

Mereka menggunakan rekod ketinggian pasukan tentera negara ini sebagai asas bagi kajian mereka tentang ketinggian median sejarah bagi penduduk di seluruh negara.

Kajian mereka agak mengejutkan apabila mengetahui bahawa dalam beberapa dekad yang lalu, rakyat Belanda menjadi yang tertinggi di Eropah hanya dalam beberapa dekad yang lalu.

Menariknya, mereka hanya berketinggian sekitar 165 sentimeter pada awal abad ke-19. Jadi apa yang mencetuskan pertumbuhan Belanda seperti itu?

Profesor Drukker di Universiti Groningen berpendapat bahawa ia mempunyai banyak kaitan dengan pembahagian kekayaan. Beliau menjelaskan bahawa peningkatan yang tinggi dalam ketinggian Belanda bertepatan dengan penubuhan demokrasi liberal pertama di negara ini.

Belanda telah menjadi kaya dengan koloni-koloni sebelum penubuhan demokrasi liberal, tetapi kekayaan itu hanya berada dalam genggaman golongan atasan.

Setelah penubuhan sistem politik baru, kekayaan itu mula dibahagikan kepada semua lapisan masyarakat. Pendapatan purata meningkat dan diikuti oleh ketinggian.

Penjelasan ini masuk akal secara intuitif. Secara saintifik, itu adalah teori yang kukuh bahawa kita lebih tinggi daripada nenek moyang kita 100 tahun yang lalu.

Kredit kepada pertumbuhan ini sering dikaitkan dengan pemakanan, terutamanya pada zaman remaja kita. Ia adalah satu fakta logik yang agak mudah di mana jika seorang rakyat biasa mempunyai lebih banyak wang, dia akan memilih untuk membeli makanan yang sihat walaupun mahal.

Ramai pakar mendapati bahawa taraf hidup yang bertambah baik sahaja tidak lengkap dalam menyumbang kepada situasi ini.

Dalam tempoh 150 tahun yang lalu, lelaki Belanda meningkat dalam ketinggian secara purata sebanyak 20 sentimeter, manakala ketinggian purata lelaki di Amerika Syarikat meningkat sebanyak 6 sentimeter sahaja.

Mereka berhujah bahawa negara-negara Eropah yang lain juga menyaksikan peningkatan dalam taraf hidup, tetapi warganegara mereka tidak menunjukkan peningkatan yang ketara dalam ketinggian purata mereka.

Satu kumpulan penyelidikan dari London School of Hygiene and Tropical Medicine yang diketuai oleh Gert Stulp, seorang pakar dalam kesihatan penduduk, telah membuat satu pemerhatian baru.

Kajian mereka menyimpulkan bahawa "pemilihan semulajadi" pasti memainkan peranan penting kerana semakin ramai orang Belanda mula memiliki genetik "tinggi".

Pemilihan semulajadi adalah fenomena evolusi di mana organisma-organisma yang lebih baik disesuaikan dengan persekitaran mereka cenderung untuk bertahan dan menghasilkan keturunan yang ramai.

Kajian ini mengkaji kehidupan dan kesihatan lebih dari 94,000 orang yang tinggal di bahagian utara Belanda dari tahun 1935 hingga 1967.

Dalam tempoh 3 dekad ini, penyelidik mendapati bahawa keluarga dengan anak-anak yang paling ramai didapati terdiri daripada lelaki dan wanita yang tinggi (ketinggian purata).

Sebagai contoh, kumpulan lelaki yang paling subur adalah sekitar 7 sentimeter lebih tinggi daripada ketinggian median daripada yang sezaman dengan mereka.

Dari segi statistik, mereka mempunyai 0.24 lebih anak-anak secara purata. Sebaliknya, kumpulan lelaki dengan kesuburan paling rendah diperhatikan memiliki ketinggian kurang 14 cm di bawah ketinggian purata.

Ketinggian adalah sifat sangat diwarisi, yang mana biasanya ibu bapa yang lebih tinggi biasanya mempunyai keturunan yang lebih tinggi daripada ibu bapa yang pendek atau normal.

Dan oleh kerana individu yang lebih tinggi diperhatikan sebagai lebih subur, maka mereka akan mempunyai lebih ramai anak. Oleh itu, generasi kemudian akan menjadi lebih lebih tinggi daripada yang terdahulu.

Walaupun kajian itu tidak melibatkan ujian genetik yang sangat mendalam, kesimpulan daripada pemerhatian ini adalah pemilihan semulajadi sebagai tambahan kepada keadaan persekitaran yang baik telah membantu Belanda menjadi gergasi baru di Bumi!


6 Barang Paling Pelik Dan Aneh Yang Pernah Dihantar Melalui Pos

Bagi kebanyakan orang, mel-mel yang diterima hanyalah bil elektrik, bil air dan surat-surat biasa. Tak ramai orang yang berani menghantar wang tunai melalui sistem perkhidmatan pos disebabkan risiko ia dipintas.

Namun, sesetengah manusia mempunyai pemikiran yang agak pelik dan cita-cita yang tinggi apabila berkaitan dengan memberikan kepercayaan kepada penghantar surat.

iluminasi.com kongsikan 6 barang paling pelik, berharga dan tak masuk akal yang pernah dihantar melalui pos.

Henry Brown dilahirkan pada zaman perhambaan pada tahun 1815 di Virginia. Dia mendapat nama tengahnya "Box" ketika dia berjaya melepaskan diri dari kesulitannya pada usia 33 tahun.

Henry berkahwin dengan seorang wanita yang juga merupakan seorang hamba.

Ketika mereka mempunyai tiga orang anak, tuan kepada isterinya telah menjual isteri dan anak-anaknya kepada seorang tuan yang kejam dan membawa mereka jauh daripada Henry.

Henry terpaksa melihat dari jauh ketika isteri dan anak-anaknya dibawa dengan tali diikat pada leher mereka. Berpisah daripada keluarganya, Henry memutuskan untuk melarikan diri.

Dia berhubung dengan aktivis anti perhambaan di Utara. Bersama-sama, mereka memutuskan satu jalan keluar baru. Caranya adalah dengan Henry dibungkus dalam sebuah kotak dan dihantar ke negeri-negeri bebas.

Untuk mendapatkan cuti bagi melaksanakan rancangannya, Henry mencederakan tangannya sendiri.

Dia kemudiannya dimasukkan ke dalam sebuah kotak berukuran 0.9 meter panjang, 0.8 meter tinggi dan 0.6 meter lebar dengan hanya berbekalkan beberapa keping biskut dan sedikit air.

Kotak itu kemudiannya dilabelkan sebagai "Barangan kering". Selama 27 jam, Henry dihantar oleh keretapi, gerabak dan kapal stim sehingga tiba ke destinasinya.

Ketika ahli-ahli jawatankuasa anti perhambaan membuka kotak tersebut, dia menyapa mereka dengan berkata "Apa khabar, tuan-tuan?. Ia menjadi satu sejarah di mana Henry "Box" Brown berjaya melarikan diri dari perhambaan melalui pos.

Kita telah melihat orang-orang yang dihantar melalui pos untuk alasan politik dan untuk melarikan diri kehidupan yang mengerikan, tetapi ada sebab-sebab yang lebih aneh untuk menghantar manusia dengan cara ini.

Perkhidmatan Post Parcel merevolusi penghantaran pakej apabila ia bermula di Amerika Syarikat pada tahun 1913. Sebelum ini, orang harus membawa pakej mereka ke bandar-bandar besar untuk dihantar.

Ketika itu, setiap pejabat pos akan berurusan dengan bungkusan anda selagi beratnya kurang dari 5 kilogram. Pada tahun yang sama, Encik dan Puan Jesse Beauge di Ohio telah mengepos bayi mereka seberat ke rumah neneknya dengan harga 60 sen.

Apabila had berat ini ditukar kepada 23 kilogram, dua orang ibu mempunyai idea yang licik. Ibu bapa May Pierstorff mahu menghantarnya untuk melawat neneknya namun kos tiket kereta api terlalu tinggi.

Mereka melampirkan beberapa keping setem pada kot May dan kanak-kanak berusia 5 tahun seberat 22 kilogram itu dihantar melalui mel kereta api kepada neneknya.

Pada tahun 1914, pihak pejabat pos itu telah menghentikan penggunaan perkhidmatan pos untuk menghantar orang.

Apabila bercakap mengenai perkhidmatan pos, kebanyakan orang membayangkan penghantar surat menghantar surat dari rumah ke rumah.

Di New York, sistem yang lebih hebat telah dibangunkan pada tahun 1890-an. Satu siri tiang yang membenarkan mel dihantar ke seluruh bandar menggunakan tekanan pneumatik.

Barang-barang terawal yang dihantar adalah pelbagai kertas dan salinan kita Injil. Tetapi pengendali mesin ini tidak puas dengan item-item ini.

Barang seterusnya yang dihantar melalui tiub ini mengandungi seekor kucing hidup. Seorang pekerja pos merekodkan kejadian itu:

"Saya tak dapat fikirkan bagaimanakah ia masih hidup selepas ditembak pada kelajuan dahsyat dari Stesen P di Bangunan Pembuatan Pertukaran, membuat beberapa belokan sebelum sampai ke Broadway dan Park Row, tetapi ia berlaku. Kucing itu seolah-olah terkesima selama 1 atau 2 minit tetapi mula berlari dan masuk ke dalam bakul yang telah disediakan untuk tujuan tersebut,".

Apabila sistem pneumatik dibuka ke cawangan-cawangan, bekas yang mengandungi mangkuk ikan emas dan ikan hidup dihantar melaluinya. Lebih menarik, ikan tersebut tidak terjejas apabila tiba di destinasi.

Berlian Cullinan adalah berlian berkualiti permata yang paling besar pernah dijumpai. Ia merupakan berlian 3,100 karat, sekitar 0.6 kilogram.

Ditemui di Afrika Selatan, berlian itu dibeli dengan harga RM781,000 sebagai hadiah untuk Raja Edward VII.

Jarak antara Afrika Selatan dan England tersangatlah jauh dan tiada siapa yang pasti bagaimana untuk mengangkut barang berharga itu.

Perlindungan yang diberikan kepada berlian itu diumumkan secara umum bagi menghalang ia daripada dicuri. Detektif dan pengawal peribadi diberi tugas untuk membawa berlian tersebut dari lombong ke bot yang akan membawanya ke London.

Dan walaupun telah dikunci di dalam peti simpanan, permata itu berada di bawah perlindungan khas. Namun, semua ini hanyalah satu helah semata-mata.

Peti simpanan yang dikawal dengan begitu ketat itu hanyalah satu penipuan. Berlian Cullinan yang sebenar diletakkan di dalam sebuah kotak kadbod dengan tiga syiling pos dan dihantar ke England.

Apabila ia dihantar ke Amsterdam untuk dipotong dan digilap, satu lagi berlian palsu dihantar ke kapal Tentera Laut Diraja ketika pemotong permata mengembara dengan berlian sebenar yang dimasukkan ke dalam poket kotnya.

Batu-batu yang dipotong dari berlian Cullinan ini kini boleh didapati pada mahkota permata Great Britain.

Vernal, Utah, pada tahun 1910-an adalah sebuah bandar kecil yang didiami oleh beberapa ratus orang, tetapi ia bakal berkembang.

Jurubank tempatan William H. Coltharp memutuskan bahawa bandar itu memerlukan sebuah bank yang diperbuat daripada batu bata untuk menunjukkan kemakmurannya yang bakal tiba.

Masalahnya adalah kedai batu bata yang terdekat terletak lebih daripada 274 kilometer jauhnya dan kos mengangkut batu bata ke Vernal akan menjadi empat kali ganda kos bata itu sendiri.

William mendapati bahawa menghantar batu bata tersebut melalui Perkhidmatan Parcel baru akan menelan kos yang lebih rendah. Oleh itu, 15,000 unit bata telah dibungkus dan diposkan.

Untuk kekal dalam had berat 23 kilogram dalam satu pakej, batu bata dibahagikan ke dalam peti. Sebanyak 40 peti sehari, satu tan secara keseluruhan, dihantar dari kilang batu bata.

Para pekerja pos yang bertanggungjawab terhadap bahan binaan ini hanya mahu penghantaran berat mereka ini sampai terus ke tapak pembinaan bank. Tetapi ketua pejabat pos Vernal menegaskan bahawa ia terpaksa dihantar melalui pejabat pos terlebih dahulu.

Dan apabila kesemua batu bata bank bertimbun di pejabat posnya, ketua pejabat pos Vernal menyesal dengan desakannya mengikuti peraturan.

Bank yang dibina oleh Coltharp kekal sehingga ke hari ini. Peraturan pos baru dibuat untuk menghentikan sesuatu yang serupa daripada berlaku di masa depan.

Sejak itu, tiada siapa yang dibenarkan untuk menghantar lebih daripada 91 kilogram kepada penerima yang sama dalam satu hari.

W. Reginald Bray adalah contoh yang baik bagi seorang yang sangat pelik dan aneh. Dia mendedikasikan hidupnya dengan melakukan apa sahaja yang diingininya.

Apabila dia mengutip autograf, dia mengumpulkan koleksi 15,000 autograf dan dikenali sebagai "Raja Autograf."

Namun, dia mungkin paling dikenali melalui eksperimennya ke atas had British Royal Mail. Pada tahun 1898, Reginald membeli satu salinan peraturan yang dikeluarkan oleh pos British dan bersedia untuk menguji mereka.

Dia dengan gembiranya menghantar objek secara rawak dan melihat sama ada ia akan dihantar. Peti surat yang diletakkan di hadapan rumahnya menerima barang yang dihantarnya, seperti cerut yang dihisap separuh, kuali dan tengkorak arnab.

Walaupun kerap kali barang-barang ini dihantar ke alamatnya sendiri, namun dia juga gemar menguji kepintaran pejabat pos dengan memberikan alamat penyataan seperti "The Resident, London," atau "Pemilik hotel yang paling luar biasa di dunia di jalan antara Santa Cruz dan Santa Jose, California."

Nasib baik, anjingnya, yang jelas dihantar ke rumah keluarganya melalui pos selamat sampai. Pada satu malam yang berkabus, Reginald sesat jalan dan mengeposkan dirinya ke alamat yang dicarinya.


11 Patung Buddha Gergasi yang Menjadi Tarikan Pelancong Popular Dunia

Buddhisme merupakan agama yang ke-4 terbesar di dunia dengan lebih daripada 520 juta orang pengikut, bersamaan dengan tujuh peratus penduduk dunia. Agama ini diasaskan oleh Gautama Buddha yang hidup di timur laut India sekitar abad ke-6 SM.

Banyak kuil Buddha yang dibina oleh penganut agama itu sebagai rumah ibadat mereka. Di beberapa negara yang mempunyai ramai penganut Buddha, mereka juga membina patung Buddha yang besar sebagai memperingati pengasas agama itu. Berikut adalah beberapa patung Buddha gergasi yang paling popular di serata dunia.

Patung Buddha berdiri raksasa di Kuil Bongeunsa sememangnya mengagumkan, tetapi suasana dan lokasi ianya ditempatkan yang benar-benar memberi kesan kepada pengunjung. Patung itu dilihat seakan-akan memandang ke arah kesibukan ibu kota Korea Selatan itu dengan begitu tenang sekali.

Mula ditubuhkan pada tahun 794, Kuil Bongeunsa telah terselamat daripada kejadian kebakaran, peperangan dan juga pembangunan moden bandar Seoul di sekelilingnya. Selain patung Buddha di situ, kuil itu juga terkenal dengan program 'Temple Stay' yang unik dimana pelawat boleh tinggal di kuil itu dan merasai bagaimana kehidupan seseorang sami itu.

Kuil Wat Pho di Bangkok adalah sebuah kuil yang begitu tenang sekali. Ia adalah salah satu kuil yang terbesar dan tertua di Bangkok. Di kuil ini, terdapat patung Buddha berbaring paling besar di Thailand.

Patung Buddha berbaring yang bersalur emas ini adalah 46 meter panjang dan 15 meter tinggi. Manakala mata dan kakinya pula dihiasi dengan cengkerang tiram. Tapak kaki patung ini memaparkan ciri-ciri 108 sifat sebenar Buddha.

Bo Dai atau Buddha Ketawa adalah salah satu patung Buddha paling popular dan sering ditempat dalam rumah di Vietnam. Patung ini terkenal dengan senyumannya dan perutnya yang besar. Namun, patung Buddha Ketawa ini jarang sekali dilihat dalam saiz yang besar.

Akan tetapi, di Pagoda Vinh Trang di My Tho ini, anda boleh melihat patung ini dalam saiz gergasi. Sama seperti kuil yang lain, tempat ini adalah tenang, sunyi dan digunakan untuk bersembahyang. Walau bagaimanapun, ramai pengunjung yang ketawa terbahak-bahak apabila berdiri di hadapan patung gergasi yang kelihatan lucu ini.

Diukir di permukaan batu granit, patung Gal Gal Viharaya ini adalah salah satu patung Buddha gergasi yang paling cantik di dunia. Anda boleh melihat patung gergasi ini di Polonnaruwa, utara Sri Lanka.

Kuil ini merupakan sebuah kuil batu besar dan merupakan pusat kepada taman indah yang dibina oleh Parakramabahu yang Agung pada kurun ke-12. Selain itu, terdapat beberapa buah lagi patung Buddha gergasi di sini yang menjadi tarikan pelancong.

Tidak kira sama ada diliputi salji atau berlatar belakangkan musim bunga pokok ceri, patung gergasi Daibutsu Kamakura ini tetap duduk dengan tenang. Patung yang terdapat di selatan Jepun ini duduk dengan matanya tertutup, seolah-olah tidak mengendahkan apa yang berlaku di sekelilingnya.

Sejak patung gergasi yang diperbuat daripada gangsa ini siap dibina pada tahun 1252, dia telah bertahan segala bencana alam yang menimpanya. Sebagai contoh, patung ini masih bertahan walaupun dilanda Tsunami pada kurun ke-15 yang telah merobohkan kuil yang berada berhampiran.

Patung Buddha di Wat Phothivihan, Jajahan Tumpat, Kelantan ini merupakan patung Buddha berbaring yang ketiga terbesar di dunia. Menurut penjaga kuil ini, pembinaan patung gergasi ini bermula pada tahun 1973 dan siap dalam tempoh enam tahun melalui sumbangan orang ramai.

Patung Buddha berbaring itu mempunyai ukuran 40.9 meter panjang dan 10.6 meter tinggi di dalam kawasan kuil yang bersaiz 2.4 hektar. Ia dibina dengan belanja kira-kira RM 2 juta. Patung Buddha berbaring ini merupakan salah satu tarikan pelancong di Malaysia dan ia dimasukkan ke dalam risalah pelancongan untuk edaran luar negara oleh Lembaga Penggalakan Pelancongan Malaysia.

Berdiri lebih daripada 88 meter tinggi, patung Buddha Besar di Ling Shan ini adalah patung Amitabha Buddha yang diperbuat daripada gangsa. Patung ini siap dibina pada tahun 1996 dan mempunyai berat melebihi 700 tan. Para pengunjung boleh melawat patung yang berada di atas bukit kecil ini dengan memanjat 99 anak tangga.

Terletak di Pergunungan Longshan, patung itu merupakan tarikan utama taman tema Buddha yang merangkumi Istana Brahma, Lima Mudra Mandala, Sembilan Naga Sakyamuni dan Kuil Xiangfu.

Masa terbaik untuk melawat taman tema ini adalah semasa musim luruh. Ketika itu, pokok-pokok dan gunung-ganang di sini bertukar warna kepada lebih menonjol dan memberikan pemandangan yang menakjubkan.

Terletak di bandar Kaohsiung, Biara Fo Guan Shan ini adalah biara Buddha yang terbesar di Taiwan. Biara ini merupakan ibu pejabat pergerakan keagamaan yang baru. Diasaskan pada tahun 1967, ia mempromosi bentuk baru Buddhisme Manusia.

Biara ini meliputi kawasan sebesar lebih daripada 30 hektar, termasuk universiti dan pelbagai kuil. Selain itu, ia mempunyai kompleks utama dengan patung Amithaba Buddha duduk gergasi yang berukuran 36 meter tinggi.

Patung besar yang memerhati dengan tenang ke arah titik pertemuan Sungai Minjiang, Sungai Dadu, dan Sungai Qingyi di wilayah Sichuan ini merupakan salah satu tempat pelancongan paling popular di China.

Diukir di tebing bukit pada tahun 713 SM, pembinaan Patung Gergasi ini adalah idea seorang sami bernama Haithong. Pembinaan patung Buddha itu diharap dapat memberi bimbingan dan perlindungan kepada kapal-kapal yang melalui arus berbahaya. Malangnya akibat kekurangan wang, patung ini mengambil masa 90 tahun untuk disiapkan.

Diperbuat daripada gangsa bersepuh emas, patung Buddha Dordenma ini duduk di atas bukit di Taman Alam Kuanselphodrang. Kedudukan patung ini menghadap pintu masuk selatan Lembah Thimphu di Bhutan.

Patung ini dibina bagi memenuhi ramalan kuno yang menyatakan sekiranya sebuah patung dibina di tapak ini, aura kedamaian dan kebahagiaan akan tersebar ke seluruh dunia

Selain itu juga, terdapat lebih kurang 120,000 patung Buddha kecil yang terdapat di dalam kuil berhampiran sebagai tarikan para pengunjung.

Bagi pengunjung yang ingin melihat patung Buddha gergasi yang paling popular, mereka perlu berkunjung ke Monywa yang terletak kira-kira 138 kilometer dari barat laut Mandalay. Di sini, mereka akan melihat bukan sahaja satu, malah dua patung Buddha gergasi. Satu daripada patung ini sedang berbaring, manakala satu lagi sedang berdiri.

Dengan ukuran 90 meter panjang, salah satu patung ini merupakan patung Buddha berbaring terpanjang di dunia. Ia juga menempatkan koleksi lebih daripada 9000 lukisan dan catitan yang menggambarkan kehidupan Buddha apabila anda memasuki belakang patung itu.

Manakala patung Buddha berdiri gergasi itu pula dikenali sebagai Laykyun Setkyar dan mempunyai ukuran 116 meter tinggi. Sememangnya suatu permandangan yang tidak dapat anda lupakan.